Vazirlar Mahkamasining “Radiochastota spektridan foydalanish sohasida ruxsat etish hamda radioelektron vositalar va yuqori chastotali qurilmalardan foydalanishni tartibga solish toʻgʻrisida” 2020-yil 22-dekabrdagi 801-son qaroriga radiochastota spektridan foydalanish sohasidagi ruxsat berish tartib-taomillarini takomillashtirishga qaratilgan oʻzgartirishlar kiritish haqida
(resolution, 2023-08-23)

Respublikada ruxsat berish tartib-taomillarini soddalashtirish, ruxsat etish xususiyatiga ega hujjatlarni berish jarayonlarini toʻliq raqamlashtirish orqali byurokratik toʻsiqlarni bartaraf etish va shaffoflikni taʼminlashga qaratilgan tizimli ishlar amalga oshirilmoqda. Oʻzbekiston Respublikasining “Litsenziyalash, ruxsat berish va xabardor qilish tartib-taomillari toʻgʻrisida”gi Qonuni bilan ruxsat etish xususiyatiga ega hujjatlar, shu jumladan, radiochastota spektridan foydalanish sohasidagi ruxsat etish xususiyatiga ega hujjatlarning yakuniy roʻyxati tasdiqlandi. Mazkur Qonun bilan ruxsat berish tartib-taomillaridan oʻtishning faqat elektron tarzda ishlaydigan maxsus “Litsenziya” axborot tizimi va Oʻzbekiston Respublikasi Yagona interaktiv davlat xizmatlari portali orqali amalga oshirilishi, shuningdek, ruxsat etish xususiyatiga ega hujjatlarni olish boʻyicha arizani qabul qilish va koʻrib chiqish, ularni berish, amal qilishini toʻxtatib turish, toʻxtatish va bekor qilishning yagona tartibi belgilandi. Shuningdek, Oʻzbekiston Respublikasi Prezidentining “Xizmatlar sohasini rivojlantirishga oid qoʻshimcha chora-tadbirlar toʻgʻrisida” 2022-yil 27-yanvardagi PQ-104-son qaroriga muvofiq radiochastota spektridan foydalanuvchilarga radiochastota organlarining tegishli ruxsatnomalariga asosan radiochastota spektridan birgalikda foydalanish huquqi berildi. Oʻzbekiston Respublikasi Prezidentining “Raqamli xizmatlar qamrovi va sifatini oshirish hamda soha, tarmoq va hududlarni raqamli transformatsiya qilish chora-tadbirlari toʻgʻrisida” 2023-yil 24-maydagi PQ-162-son qaroriga asosan 2023-yil yakuniga qadar Oʻzbekiston Respublikasi Yagona interaktiv davlat xizmatlari portalida birinchi navbatda joriy etiladigan raqamli xizmat va servislar qatorida radiochastota spektridan foydalanish sohasidagi davlat xizmatlarini joriy etish belgilangan. Shu bilan birga, radiochastota spektridan foydalanish sohasida ruxsat berish tartib-taomillarini belgilovchi Vazirlar Mahkamasining “Radiochastota spektridan foydalanish sohasida ruxsat etish hamda radioelektron vositalar va yuqori chastotali qurilmalardan foydalanishni tartibga solish toʻgʻrisida” 2020-yil 22-dekabrdagi 801-son qarorini yuqorida qayd etilgan qonunchilik hujjatlariga muvofiqlashtirish, sohada axborot tizimlaridan foydalangan holda ruxsat berish tartib-taomillaridan oʻtish tizimini joriy etish maqsadida ushbu qarorga tegishli oʻzgartirishlar kiritish zarurati yuzaga kelmoqda. Oʻzbekiston Respublikasining “Radiochastota spektri toʻgʻrisida”gi Qonuni hamda Oʻzbekiston Respublikasi Prezidentining “Raqamli xizmatlar qamrovi va sifatini oshirish hamda soha, tarmoq va hududlarni raqamli transformatsiya qilish chora-tadbirlari toʻgʻrisida” 2023-yil 24-maydagi PQ-162-son qaroriga muvofiq Vazirlar Mahkamasi qaror qiladi: 1. Vazirlar Mahkamasining “Radiochastota spektridan foydalanish sohasida ruxsat etish hamda radioelektron vositalar va yuqori chastotali qurilmalardan foydalanishni tartibga solish toʻgʻrisida” 2020-yil 22-dekabrdagi 801-son qaroriga ilovaga muvofiq quyidagilarni nazarda tutuvchi oʻzgartirishlar kiritilsin: radiochastota spektridan foydalanish sohasidagi ruxsat etish xususiyatiga ega hujjatlarni berish boʻyicha tartib-taomillarni Oʻzbekiston Respublikasining “Litsenziyalash, ruxsat berish va xabardor qilish tartib-taomillari toʻgʻrisida”gi Qonuniga muvofiqlashtirish; radiochastota spektridan foydalanish sohasidagi davlat xizmatlarini “Litsenziya” axborot tizimi yoki Oʻzbekiston Respublikasi Yagona interaktiv davlat xizmatlari portali orqali koʻrsatish tartibini joriy etish; radiochastota spektridan foydalanuvchilarga radiochastota spektridan birgalikda foydalanish mexanizmini joriy qilish; ariza beruvchiga kamchiliklarni bartaraf etishga muddat bermasdan ruxsat etish xususiyatiga ega hujjatni berishni rad etishga yoʻl qoʻymaslik, hujjatlarni koʻrib chiqish uchun takroran taqdim etish, arizani koʻrib chiqish muddatini xabarnomada koʻrsatilgan muddatga toʻxtatib turish, kamchiliklarni bartaraf etish toʻgʻrisidagi xabarnomada koʻrsatilmagan yangi asoslar boʻyicha rad etishga yoʻl qoʻymaslikni belgilash; ruxsat etish xususiyatiga ega hujjatning amal qilishini toʻxtatib turish va bekor qilishning asoslarini belgilash. 2. Oʻzbekiston Respublikasi Raqamli texnologiyalar vazirligi boshqa radiochastota organlari bilan birgalikda uch oy muddatda fuqarolik maqsadida qoʻllaniladigan radioelektron vositalar uchun radiochastota spektrini biriktirish, radioelektron vositalarni sotib olish (berish) va (yoki) oʻrnatish (qurish) masalalarida oʻzaro kelishish jarayonini amalga oshirish imkoniyatini beruvchi axborot tizimini ishlab chiqsin. Bunda Oʻzbekiston Respublikasi Mudofaa vazirligi va Davlat xavfsizlik xizmati radiochastota organlarining talab va shartlari hamda kelishish jarayonida davlat sirlarini yoki qonunchilikka muvofiq foydalanilishi cheklangan axborotlar foydalaniladigan holatlar inobatga olinsin. 3. Oʻzbekiston Respublikasi Raqamli texnologiyalar vazirligi boshqa radiochastota organlari bilan birgalikda Oʻzbekiston Respublikasi Yagona interaktiv davlat xizmatlari portalida radiochastota spektridan foydalanish sohasidagi raqamli davlat xizmatlari 2023-yil 30-noyabrga qadar joriy etilishini taʼminlasin. 4. Mazkur qarorning bajarilishini nazorat qilish Oʻzbekiston Respublikasi raqamli texnologiyalar vaziri Sh.X. Shermatov zimmasiga yuklansin. 1. 1-band quyidagi tahrirda bayon etilsin: “1. Quyidagilar: Oʻzbekiston Respublikasi hududida radioelektron vositalar va yuqori chastotali qurilmalardan foydalanish hamda ular uchun radiochastota polosalarini (nominallarini) ajratish tartibi toʻgʻrisidagi nizom 1-ilovaga muvofiq; Radioelektron vositalar va yuqori chastotali qurilmalarni sotib olish (berish) va (yoki) oʻrnatish (qurish), olib kirish, foydalanishga ruxsat etish tartibi toʻgʻrisidagi nizom 2-ilovaga muvofiq; Radioelektron vositalar va yuqori chastotali qurilmalarni sotib olish (berish), sotish va (yoki) oʻrnatish (qurish), olib kirish, ulardan foydalanish tartibiga rioya qilinishi ustidan nazoratni tashkil etish hamda radioxalaqitlarni bartaraf etishda vazirliklar va idoralarning oʻzaro hamkorligi toʻgʻrisidagi nizom 3-ilovaga muvofiq; Oʻzbekiston Respublikasi radiochastota biriktirishlarini xalqaro huquqiy himoya qilish toʻgʻrisidagi nizom 4-ilovaga muvofiq tasdiqlansin”. 2. 1 — 4-ilovalar quyidagi tahrirda bayon etilsin: 1. Mazkur Nizom Oʻzbekiston Respublikasi hududida radioelektron vositalar va yuqori chastotali qurilmalardan foydalanish imkoniyati toʻgʻrisidagi hamda ishlab chiqilayotgan (yaratilgan), modernizatsiya qilinadigan, ishlab chiqarilayotgan va xorijdan olib kiriladigan (xorijdan xarid qilinadigan) radioelektron vositalar va yuqori chastotali qurilmalar uchun radiochastota polosalarini (nominallarini) ajratish toʻgʻrisida qaror qabul qilish tartibini belgilaydi. 2. Ushbu Nizom radioelektron tizimlar va vositalar, yuqori chastotali qurilmalarni, shu jumladan, Oʻzbekiston Respublikasi yurisdiksiyasida boʻlgan dengiz, havo kemalari va kosmik apparatlar REVni ishlab chiqadigan (yaratiladigan), ishlab chiqaradigan va Oʻzbekiston Respublikasi hududida foydalanish uchun xorijdan olib kiradigan Oʻzbekiston Respublikasining rezidentlari va norezidentlariga, shuningdek, xorijiy davlatlarning diplomatik vakolatxonalariga, konsullik muassasalariga, xalqaro tashkilotlar vakolatxonalariga va boshqa davlatlarning sunʼiy Yer yoʻldoshlari orqali ishlaydigan qurilmalar va vositalarning mansubligidan va ularga boʻlgan egalik shakllaridan qatʼi nazar, ilmiy-tadqiqot va tajriba-konstruktorlik ishlarini olib borishda REVni qoʻllaydigan erdagi stansiyalarga nisbatan amal qiladi. 3. Ushbu Nizomda quyidagi tushunchalardan foydalaniladi: radioxizmat — muayyan telekommunikatsiya maqsadlarida radiotoʻlqinlarni uzatish, tarqatish va/yoki qabul qilish uchun moʻljallangan xizmat (harakatdagi, turgʻun, yoʻldosh va boshqalar); radiochastota spektri — shartli ravishda uch ming gigagersdan kamroq qilib qabul qilingan oraliqdagi radiochastotalar toʻplami; radiochastota polosasi — radiochastota spektrining muayyan sharoitlarda radioelektron vositalar yoki yuqori chastotali qurilmalardan foydalanish uchun moʻljallangan qismi; radiochastota polosalarini taqsimlash — radiochastota polosalarini, muayyan sharoitlarda undan bitta yoki bir nechta yer usti yoki kosmik radioaloqa xizmatlari yoki radioastronomiya xizmatida foydalanish maqsadida Oʻzbekiston Respublikasi radiochastotalarni taqsimlash jadvalida qayd etish; radiochastota polosalarini ajratish — maʼlum elektromagnit sharoitlardan kelib chiqqan holda Oʻzbekiston Respublikasi radiochastotalarni taqsimlash jadvalida belgilangan ayrim radiochastota polosalarni bir yoki bir nechta yer usti yoxud kosmik radioaloqa xizmatlari yoki radioastronomiya xizmati radioelektron vositalaridan foydalanish uchun ajratish; biriktirilgan radiochastota polosalari — radiochastota organi tomonidan beriladigan tegishli ruxsatnomada koʻrsatiladigan aniq radiochastota; radioelektron vositalar (keyingi oʻrinlarda — REV) — radiotoʻlqinlarni tarqatish va (yoki) qabul qilish uchun moʻljallangan texnik qurilmalar yoki tizimlar; yuqori chastotali qurilmalar (keyingi oʻrinlarda — YuChQ) — radiochastotalar energiyasini sanoat, ilmiy, tibbiy, maishiy yoki boshqa maqsadlarda hosil qilish va undan foydalanish uchun moʻljallangan uskunalar yoki asboblar, ulardan radiotoʻlqinlarni tarqatish yoki qabul qilish maqsadida foydalanish bundan mustasno; Oʻzbekiston Respublikasi radiochastotalarni taqsimlash jadvali — har xil turdagi radioxizmatlar oʻrtasida taqsimlangan radiochastota polosalari roʻyxati; REV va YuChQni ishlab chiqish — radioelektron vositalarni yoki yuqori chastotali qurilmalarni respublika hududida ilmiy-tadqiqot yoʻli bilan ishlab chiqish; REV va YuChQni yaratish — radioelektron vositalarni yoki yuqori chastotali qurilmalarni respublika hududida tajriba-konstruktorlik yoʻli bilan yaratish; REV va YuChQni modernizatsiya qilish — radioelektron vositalarni yoki yuqori chastotali qurilmalarni radionurlanishning texnikaviy tavsiflarini oʻzgartirgan holda modernizatsiyalash; REV va YuChQni ishlab chiqarish — radioelektron vositalarni yoki yuqori chastotali qurilmalarni keng koʻlamda respublika hududida ishlab chiqarish; REV va YuChQni xorijdan olib kirish — radioelektron vositalarni yoki yuqori chastotali qurilmalarni respublika hududiga chegara hududidan olib kirish; REV va YuChQni xorijdan xarid qilish — radioelektron vositalarni yoki yuqori chastotali qurilmalarni respublika hududida ishlatish maqsadida xorijdan xarid qilish. 4. Oʻzbekiston Respublikasi hududida REV va YuChQdan foydalanish imkoniyati toʻgʻrisidagi qaror hamda ishlab chiqilayotgan (yaratilgan), modernizatsiya qilinadigan, ishlab chiqarilayotgan va xorijdan olib kiriladigan (xorijdan xarid qilinadigan) REV va YuChQ uchun radiochastota polosalarini (nominallarini) ajratish toʻgʻrisidagi qaror Oʻzbekiston Respublikasi Davlat gerbi tasviri tushirilgan blankda Oʻzbekiston Respublikasi Prezidentining “Radiochastota spektrini boshqarishni tashkil qilish va foydalanishni takomillashtirish toʻgʻrisida” 2013-yil 22-oktabrdagi PQ-2053-son qarori bilan tashkil etilgan Radiochastotalar boʻyicha respublika kengashi (keyingi oʻrinlarda — Kengash) tomonidan qabul qilinadi. Kengashning ishchi organi Oʻzbekiston Respublikasi Raqamli texnologiyalar vazirligi (keyingi oʻrinlarda — Ishchi organ) hisoblanadi. Kengash tomonidan talabgor taqdim qilgan hujjatlarni koʻrib chiqish va qaror qabul qilish ushbu Nizomga 1-ilovadagi sxemaga muvofiq amalga oshiriladi. 5. Radiochastota spektridan foydalanuvchilarga muayyan radiochastotalar Oʻzbekiston Respublikasi radiochastotalarni taqsimlash jadvaliga muvofiq beriladi. Kengash tomonidan Oʻzbekiston Respublikasi radiochastotalarni taqsimlash jadvalini (keyingi oʻrinlarda — Jadval) ishlab chiqish Xalqaro elektraloqa ittifoqining Radioaloqa reglamentini va Xalqaro elektraloqa ittifoqining Butunjahon radioaloqa konferensiyalarida qabul qilingan qarorlarini hisobga olingan holda radiochastota spektridan foydalanish tahlili oʻtkazilgandan keyin amalga oshiriladi. Jadval Oʻzbekiston Respublikasida radiochastota polosalarini taqsimlash va ulardan foydalanish shartlarini reglamentlaydigan, shuningdek, ulardan foydalanishning quyidagi toifalarini belgilaydigan asosiy hujjat hisoblanadi: a) “FR” — fuqarolik radioxizmatlari tomonidan ustuvor foydalanish uchun moʻljallangan radiochastota polosalari; b) “HR” — hukumat radioxizmatlari tomonidan ustuvor foydalanish uchun moʻljallangan radiochastota polosalari; v) “BF” — fuqarolik va hukumat radioxizmatlari tomonidan birgalikda foydalanish uchun moʻljallangan radiochastota polosalari. Jadval ommaviy axborot vositalarida eʼlon qilinadi va Ishchi organ rasmiy veb-saytida joylashtiriladi (foydalanilishi cheklangan, davlat sirini yoki qonun bilan qoʻriqlanadigan boshqa sirni tashkil qiladigan maʼlumotlar bundan mustasno). 6. Sanoat, ilmiy, maishiy va tibbiyot maqsadlarida qoʻllash uchun moʻljallangan YuChQga belgilangan radiochastota polosalari (nominallari) Jadvalning izohida keltiriladi. Jadval izohida keltirilgan radiochastota polosalari (nominallari) YuChQ parametrlari davlat standartlari va sanoat, ilmiy, tibbiyot, maishiy YuChQ uchun belgilangan industrial xalaqitlar normalari talablariga mos kelishi sharti bilan Kengashning bu radiochastota polosalarini ajratish toʻgʻrisidagi qarorini rasmiylashtirmasdan YuChQdan foydalanish uchun moʻljallangan. Ochiq nurlanishsiz yuklama qurilmasida 5 Vtdan kam boʻlgan oʻrtacha yoki impuls-choʻqqi (impuls rejimida ishlaydigan qurilmalar uchun) quvvatli YuChQda, shuningdek, Jadvalda koʻrsatilmagan radiochastota polosalari (nominallari)dan foydalanish mumkin. 7. Jadvalda koʻrsatilmagan radiochastota polosalarida ishlaydigan YuChQdan foydalanish zarurati boʻlganda radiochastota polosalari (nominallari) ajratilishiga Kengashning qarorini rasmiylashtirish talab etiladi. Kengash va radiochastota organlarining muayyan davr uchun ish yakunlari va rejalari, radiochastota spektridan foydalanish boʻyicha loyiha, shuningdek, Kengash aʼzolarining ishtiroki talab etiladigan masalalar boʻyicha tegishli materiallarni koʻrib chiqishning ijobiy natijalari asosida Kengash majlislarida qarorlar qabul qilinadi. Majlisda koʻrib chiqilgan masalalar yuzasidan Kengash tomonidan qabul qilingan qarorlar ilova qilingan bayonnoma rasmiylashtiriladi. Oʻtkazilgan majlislar va qabul qilingan qarorlar toʻgʻrisidagi axborot ommaviy axborot vositalarida eʼlon qilinadi. 8. Radiochastota polosalaridan: a) birlamchi asosda (birlamchi radioxizmatlar) — maʼlum bir radiochastota polosasidan radioxizmatlarning radioelektron vositalari teng huquqlar asosida foydalanishi, radiochastota polosalari ikkilamchi asosda taqsimlangan radioxizmatlarning radioelektron vositalari bundan mustasno; b) ikkilamchi asosda (ikkilamchi radioxizmatlar) — REV ikkilamchi radioxizmatga tegishli boʻlganda: radiochastotalar ajratilgan yoki keyinchalik ajratilishi mumkin boʻlgan birlamchi radioxizmatning REV lariga xalaqit bermasligi kerak; radiochastotalar ajratilgan yoki keyinchalik ajratilishi mumkin boʻlgan birlamchi radioxizmatning REV tomonidan boʻladigan xalaqitlardan himoya qilishni talab qila olmaydi; radiochastotalar keyinchalik ajratilishi mumkin boʻlgan xuddi oʻsha radioxizmatning yoki boshqa bir ikkilamchi radioxizmatning REV tomonidan boʻladigan xalaqitlardan himoya qilishni talab qilishi mumkin. Radiochastota spektrining xususiyati cheklanganligi, unga boʻlgan talab yuqoriligi sababli radiochastotalardan foydalanishning muayyan sharoitlari va toifalariga bogʻliq ravishda, Kengashning qarorida uning amal qilish muddati yoki ushbu qarorda koʻrsatilgan alohida shartlar belgilanishi mumkin. 9. Kengash qarorlarida: barcha toifadagi radiochastota polosalarida fuqarolik radioxizmatlarining REV va YuChQ uchun, shuningdek, “BF” va “HR” toifasidagi chastotalar polosalarida hukumat radioxizmatlarining REV va YuChQ uchun radiochastota polosalari ajratish; Oʻzbekiston Respublikasi hududida REV va YuChQdan foydalanish imkoniyatini belgilash; ishlab chiqiladigan (yaratilgan), modernizatsiya qilinadigan, ishlab chiqariladigan va xorijdan olib kiriladigan (xorijdan xarid qilinadigan) REV va YuChQ uchun texnik talab va shartlarni kelishish; polosalarga tegishli toifalarni bergan holda radiochastota organlari oʻrtasida radiochastota polosalarini taqsimlashni amalga oshiradi. 10. YuChQ uchun radiochastota polosalarini ajratish imkoniyat mavjud boʻlganda ikkilamchi asosda amalga oshiriladi. 11. Kengash radiochastota polosalari (nominallari)ni ajratishda Xalqaro elektraloqa ittifoqining Radioaloqa reglamenti talablariga va boshqa normativ hujjatlariga, hukumatlararo bitimlarga, Oʻzbekiston Respublikasi qonunchiligiga, Jadvalga, Kengashning avval qabul qilingan radiochastota polosalari (nominallari)dan foydalanish shartlarini belgilaydigan qarorlariga va ushbu Nizomga amal qiladi. 12. REV va YuChQ uchun radiochastota polosalari (nominallarini)ni ajratish Kengash tomonidan quyidagi asosiy prinsiplardan kelib chiqqan holda amalga oshiriladi: radiochastota spektridan oqilona va samarali foydalanish; radiochastota spektrini taqsimlash va undan foydalanishni davlat tomonidan va xalqaro-huquqiy tartibga solish; radiochastotalarning alohida polosalari (nominallari)dan foydalanishga nisbatan manfaatdor yuridik va jismoniy shaxslarning teng foydalanish huquqlari asosida; turli maqsadlardagi REVning elektromagnit moslashuvini taʼminlash; respublikaning barcha hududlarida, jumladan, qishloq joylarda va borish qiyin boʻlgan olis tumanlarda mobil aloqaning mavjud va keyingi avlod texnologiyalari keng joriy etilishida mobil aloqa operatorlariga texnologik erkinlik (betaraflik) tamoyili asosida faoliyat yuritishga imkoniyat yaratish. 13. Kengash radiochastota polosalari (nominallari)ni ajratishda: Xalqaro elektraloqa ittifoqi Radioaloqa reglamenti doirasida Oʻzbekiston Respublikasi tomonidan qabul qilingan xalqaro majburiyatlarni, shuningdek, Oʻzbekiston Respublikasi aʼzosi hisoblanadigan boshqa xalqaro tashkilotlarning tegishli hujjatlari doirasida qabul qilingan majburiyatlarni; xorij davlatlarining aloqa maʼmuriyatlari bilan ikki tomonlama yoki koʻp tomonlama bitimlarni; Xalqaro elektraloqa ittifoqining Chastotalar xalqaro maʼlumot registriga kiritilgan Oʻzbekiston Respublikasi radiochastota biriktirishlari va faoliyat koʻrsatadigan REV tomonidan ulardan haqiqiy foydalanishni; Xalqaro elektraloqa ittifoqining Radioaloqa reglamenti yoki xorij davlatlarining aloqa maʼmuriyatlari bilan tuzilgan bitimlar bilan belgilangan hollarda manfaatdor davlatlarning aloqa maʼmuriyatlari bilan kosmik (shu jumladan, yoʻldoshli) va yer usti xizmatlarning REVga radiochastotalarni biriktirish zarurligi va muvofiqlashtirish natijalarini; radiochastota spektridan foydalanuvchilari, shu jumladan, mobil aloqa operatorlari tomonidan radiochastota spektridan birgalikda foydalanish shartlarini;turli qoʻllanishdagi REVning elektromagnit moslashuvini taʼminlash shartlari va ushbu REV uchun chastota-hududiy tarqatish normalarini; faoliyat koʻrsatayotgan REV va YuChQ tomonidan radiochastota polosalaridan foydalanish intensivligini, Oʻzbekiston Respublikasining muayyan hududidagi mavjud elektromagnit vaziyatni va boʻsh radiochastota resursi mavjudligini hisobga oladi. 14. Radiochastota polosalari (nominallari)ni ajratish va xorijdan olib kiriladigan REV va YuChQdan Oʻzbekiston Respublikasi hududida foydalanish imkoniyati boʻyicha ariza Ishchi organga Yagona interaktiv davlat xizmatlari portali (keyingi oʻrinlarda — YIDXP) yoki “Litsenziya” axborot tizimi (keyingi oʻrinlarda — “Litsenziya” AT) orqali quyidagilar tomonidan taqdim etiladi: talabgorlar tomonidan — barcha toifadagi radiochastota polosalarida fuqarolik maqsadlaridagi REV va YuChQ uchun; radiochastota organlari (Oʻzbekiston Respublikasi Mudofaa vazirligi va Davlat xavfsizlik xizmati) tomonidan — “BF” va “FR” toifalaridagi radiochastota polosalarida Hukumat tomonidan qoʻllaniladigan REV uchun. Davlat sirlarini yoki qonunchilikka muvofiq foydalanilishi cheklangan axborotni oʻz ichiga olgan arizalar Kengash tomonidan qonunchilik hujjatlarida belgilangan tartibda bevosita qabul qilinadi va ruxsat etish xususiyatiga ega hujjatlar beriladi. 15. Kengash qarorlari mazkur Nizomga 2 va 3-ilovalarda keltirilgan pasportlarga muvofiq beriladi. 16. Oʻzbekiston Respublikasi Mudofaa vazirligi va Davlat xavfsizlik xizmatining radiochastota taʼminotida boʻlgan vazirliklar, idoralar va tashkilotlar “HR”, “BF” va “FR” toifasidagi radiochastota polosalarida Hukumat tomonidan qoʻllaniladigan REV, shu jumladan, mazkur vazirliklar idoralar va tashkilotlar obyektlarida foydalanishi rejalashtirilgan fuqarolik maqsadlaridagi REV uchun radiochastota polosalari (nominallari)ni ajratishda tegishli arizalarni ularning radiochastota taʼminotiga mansubligi boʻyicha Oʻzbekiston Respublikasi Mudofaa vazirligi va Davlat xavfsizlik xizmati orqali; xorijiy davlatlarning diplomatik vakolatxonalariga va konsullik muassasalariga, xalqaro tashkilotlarning vakolatxonalariga, xorijiy yuridik va jismoniy shaxslarga, shuningdek, fuqaroligi boʻlmagan shaxslarga (Oʻzbekiston Respublikasi norezidentlariga) Oʻzbekiston Respublikasi hududida REV va YuChQdan foydalanish imkoniyati hamda ishlab chiqilayotgan (yaratilgan), modernizatsiya qilinadigan, ishlab chiqarilayotgan va xorijdan olib kiriladigan (xorijdan xarid qilinadigan) radioelektron vositalar va yuqori chastotali qurilmalar uchun radiochastota polosalarini (nominallarini) ajratish boʻyicha arizalarni Oʻzbekiston Respublikasi Tashqi ishlar vazirligi orqali Ishchi organga taqdim etadilar. Oʻzbekiston Respublikasi Tashqi ishlar vazirligining xalqaro va davlat ahamiyatiga molik tadbirlar oʻtkazilishida REV va YuChQdan tegishli radiochastotalarda foydalanilish imkoniyati bilan bogʻliq qisqa muddatlarda kelishish talab etiladigan arizalari boʻyicha radiochastota organlari bilan kelishilgan xulosa Kengashning ishchi organi tomonidan Oʻzbekiston Respublikasi Tashqi ishlar vazirligiga taqdim etiladi. 17. Biron-bir yuridik shaxsning tashabbusi bilan ishlab chiqarilayotgan REV boshqa yuridik shaxsga uni ommaviy ishlab chiqarish maqsadida berilgan boʻlsa, bu holatda REVni ommaviy ishlab chiqaruvchi yuridik shaxs talabgor sifatida ishtirok etishi mumkin. 18. Yerdagi yoki kosmik komplekslar (tizimlar), erdagi yoki kosmik obyektlar (kosmik apparatlar) tarkibiga kiradigan REV uchun talabgorlarning arizalari kosmik komplekslar (tizimlar), erdagi yoki kosmik obyektlar (kosmik apparatlar) tarkibiga kiradigan barcha turdagi apparatura uchun bitta ariza taqdim etiladi. Amalda foydalanilayotgan yoʻldoshli tarmoqda (tizimda) foydalanish uchun faqat yangidan ishlab chiqiladigan erdagi yoki kosmik stansiyalarning REVga arizalarini alohida taqdim etishga yoʻl qoʻyiladi. Bunda talab qilingan radiochastota polosalari (nominallari)dan foydalanish imkoniyati oldindan belgilangan tartibda ishlayotgan yoʻldoshli tarmoq egasi bilan kelishilishi kerak. 19. REVni modernizatsiya qilish uchun arizalar modernizatsiya qilinayotgan REVning elektromagnit moslashuviga taʼsir qiluvchi radionurlanish va qabul qilish xususiyatlari, shuningdek, REVdan foydalanish sohasi va shartlari oʻzgarayotgan holatlarda taqdim etiladi. 20. Oʻzbekiston hududida xalqaro ilmiy hamkorlik doirasida ilmiy-tadqiqot va tajriba-konstruktorlik ishlarini olib borishda qoʻllaniladigan REV uchun radiochastota polosalari (nominallari)ni ajratish boʻyicha arizalar Oʻzbekiston tomonidan bu ishlarning bajarilishiga javobgar boʻlgan yuridik shaxslar tomonidan tayyorlanadi va Kengashga taqdim etiladi. 21. REV uchun radiochastota polosalari (nominallari)ni ajratish, respublika hududida ulardan foydalanish imkoniyati boʻyicha arizalarni tayyorlashda ariza beruvchilar Jadvalga, Xalqaro elektraloqa ittifoqining Radioaloqa reglamentiga, ushbu Nizom talablariga, REV elektromagnit moslashuviga taʼsir koʻrsatadigan radionurlanish va qabul qilish tavsifiga, texnik tartibga solish sohasidagi normativ hujjatlarga amal qilishlari kerak. 22. Arizani qabul qilish Kengash yoki uning Ishchi organi tomonidan rad etilishiga yoʻl qoʻyilmaydi. 23. Mazkur Nizomga 2 va 3-ilovalarda keltirilgan pasportlarning 5-bandida qayd etilgan taktik-texnik maʼlumotlar, davlat tilida har bir ishlab chiqiladigan, tayyorlanadigan, xorijdan olib kiriladigan, shuningdek, radioelektron kompleks (tizim) tarkibiga kiradigan REV va YuChQ uchun alohida taqdim etiladi. 24. Ishlab chiqilayotgan (yaratilgan), modernizatsiya qilinadigan, ishlab chiqarilayotgan va xorijdan olib kiriladigan (xorijdan xarid qilinadigan) muayyan turdagi REV va YuChQ uchun radiochastota polosalari (nominallari)ni ajratish boʻyicha arizalar talabgor tomonidan REV va YuChQ taktik-texnik maʼlumotlarini ilova qilmasdan taqdim etilishi mumkin, agar: shu turdagi REV uchun radiochastota polosalari (nominallari)ni ajratish toʻgʻrisida Kengashning qarori avval qabul qilingan boʻlsa; REV va YuChQ tajriba namunalarining REV elektromagnit moslashuviga taʼsir qiladigan texnik tavsifi koʻrsatilgan muayyan turdagi REV uchun Kengash qarorida koʻrsatilgan maʼlumotlarga mos kelsa; REVni qoʻllash sohasi va foydalanish shartlari oʻzgarmagan boʻlsa. 25. Ishlab chiqilayotgan (yaratilgan), modernizatsiya qilinadigan, ishlab chiqarilayotgan va xorijdan olib kiriladigan (xorijdan xarid qilinadigan) muayyan turdagi REV va YuChQ uchun radiochastota polosalari (nominallari)ni ajratish boʻyicha arizalar quyidagi muddatlarda taqdim etiladi: ishlab chiqariladigan REV uchun eskiz yoki eskiz-texnik loyihalashni tugallash va ushbu bosqichda zarur boʻlgan radiochastota polosalari (nominallari)ni belgilash bosqichidan kechiktirmasdan; REV ishlab chiqish (yaratish) tugallanishi bilan REV tajriba namunalarining sinovlari oʻtkazilgandan soʻng, ularning natijalari boʻyicha zarur boʻlgan radiochastota polosalari (nominallari)ni aniqlagan holda; xorijdan REVni olib kirishda yetkazib beruvchi bilan REVni yetkazib berish yuzasidan shartnoma tuzilgunga qadar muzokaralar olib borish davrida; ilmiy-tadqiqot va tajriba-konstruktorlik ishlarini olib borishda qoʻllaniladigan REV va YuChQ uchun — koʻrsatilgan ishlarni oʻz vaqtida bajarish va talab qilingan radiochastotalardan foydalanish uchun ishga texnik topshiriq tasdiqlangandan keyin ikki oydan kechiktirmasdan; xalqaro ilmiy hamkorlik doirasida ilmiy-tadqiqot va tajriba-konstruktorlik ishlarini olib borishda qoʻllaniladigan, xorijda ishlab chiqarilgan REV uchun — bunday ishlarni olib borish uchun talab qilingan radiochastotalarning mavjudligini aniqlash maqsadida koʻrsatilgan ishlarni olib borish toʻgʻrisida bitim tuzilgunga qadar. 26. REV va YuChQ toʻgʻrisida taqdim etiladigan maʼlumotlarning toʻgʻriligi uchun arizani taqdim etadigan talabgor javobgar hisoblanadi. 27. Ishchi organ tomonidan tushgan arizalarning dastlabki ekspertizasi oʻtkaziladi. 28. Dastlabki ekspertizani oʻtkazishda talab qilingan radiochastota polosalari (nominallari)ning Jadvaliga, Oʻzbekiston Respublikasida radioelektron vositalarning radiochastota spektridan foydalanish boʻyicha istiqbolli rejasiga, Kengashning muayyan klassdagi REVning radiochastota polosalari (nominallari)dan foydalanishiga taalluqli boʻlgan qarorlariga muvofiqligi aniqlanadi, REV radionurlanishlar va qabul qilish tavsifining REV elektromagnit moslashuvi sohasida texnik tartibga solish sohasidagi normativ hujjatlarning talablariga toʻgʻri kelishi, radiochastota spektrini taqsimlash va undan foydalanish sohasida Oʻzbekiston Respublikasi tomonidan qabul qilingan xalqaro majburiyatlarga rioya qilinishi tekshiriladi, shuningdek, arizalarning belgilangan talablarga muvofiqligi aniqlanadi. 29. Dastlabki ekspertizaning natijasi ijobiy boʻlganda Ishchi organ tomonidan talabgorning arizasi va tegishli materiallari xulosa olish va kelishish uchun Kengashning aʼzolari boʻlgan radiochastota organlariga yuboriladi. Kengashning aʼzolariga talabgorning arizasi va tegishli materiallari faqat radiochastota polosalaridan foydalanishda ularning manfaatlariga daxl qilinadigan hollarda xulosa olish uchun yuboriladi. 30. Talabgorning arizalari boʻyicha xulosa olish va kelishish uchun Kengash aʼzolari boʻlgan radiochastota organlariga quyidagi hollarda yuborilmaydi va Kengashning alohida qarorlari qabul qilinmaydi: agar soʻraladigan radiochastota polosalari (nominallari) Jadval yoki Kengashning alohida qarorlari bilan fuqarolik maqsadlaridagi tegishli REV tomonidan mutlaq yoki ustuvor foydalanish uchun taqsimlangan radiochastota polosasida boʻlsa; agar muayyan turdagi REV va YuChQni ishlab chiqarish uchun soʻraladigan radiochastota polosasi radiochastotalardan foydalanish va ishlab chiqilgan REV va YuChQni qoʻllash sohasi boʻyicha talablarga rioya qilish, REV elektromagnit moslashuviga taʼsir qiladigan texnik tavsiflari, Kengashning bu REV va YuChQni ishlab chiqish qarorida koʻrsatilgan maʼlumotlarga mos kelishi sharti bilan bu REV va YuChQni ishlab chiqish uchun Kengashning qarori bilan ajratilgan radiochastota polosasiga mos kelsa; agar muayyan turdagi REV yoki YuChQdan foydalanish imkoniyatini koʻrib chiqish borasidagi talabgorning arizasi boʻyicha Kengashning avval qabul qilingan qarorlariga muvofiq ushbu turdagi REV yoki YuChQdan foydalanishga ruxsat berilgan boʻlsa. Yuqorida keltirilgan holatlarda Kengashning Ishchi organi tomonidan talabgorga Kengashning avval qabul qilingan qarorlari ilova qilingan holda tegishli xulosa taqdim etiladi. 31. Xulosa olish maqsadida yuborilgan murojaat Ishchi organ tomonidan radiochastota organlariga yuboriladi, zarur boʻlganda Kengashning manfaatdor vakolatli vakillaridan tashkil topgan ishchi guruh tuzilgan holda koʻrib chiqiladi. Ishchi guruhlar Kengash raisi oʻrinbosari — Oʻzbekiston Respublikasi raqamli texnologiyalar vazirining qarori boʻyicha tuziladi. Radiochastota organlari yoki Kengash aʼzolarining fikr-mulohazalari, xulosalari asosida Ishchi organ tomonidan talabgorga yakuniy xulosa yuboriladi. 32. Xulosa olish uchun talabgorning arizasi va tegishli materiallari yuborilgan radiochastota organlari va (yoki) Kengashning boshqa aʼzolari materiallar olingan kundan boshlab oʻn sakkiz ish kunidan koʻp boʻlmagan muddatda bu materiallarni ekspertizadan oʻtkazishi, shuningdek, talab qilinadigan REVning boshqa REV bilan ularga taalluqli qismida elektromagnit moslashuvini baholashi va tegishli xulosani Ishchi organga taqdim etishlari kerak. 33. Talabgor quyidagi huquqlarga ega: arizani koʻrib chiqish boʻyicha ishlarning holati toʻgʻrisida axborot olish; Kengash tomonidan talab qilinadigan REV va YuChQ uchun radiochastota polosalarini ajratish toʻgʻrisidagi qarorni ishlab chiqish va kelishish masalalari boʻyicha, shuningdek, ulardan foydalanish shartlarini belgilash boʻyicha oʻtkaziladigan texnik kengashlarda ishtirok etish; Oʻzbekiston Respublikasi qonunchiligida belgilangan tartibda taqdim etilgan arizani koʻrib chiqish natijalari yuzasidan shikoyat qilish. 34. Talabgorning majburiyatlari: arizani tayyorlashda radiochastota spektridan foydalanish sohasidagi Oʻzbekiston Respublikasining qonunchiligiga, shuningdek, ushbu Nizom talablariga amal qilish; Kengashning ajratilgan radiochastota polosalari (nominallari)dan foydalanish boʻyicha qarorlari talablarini bajarish. 35. Kengash qarorlari Kengash raisi yoki uning oʻrinbosari tomonidan imzolanadi. Zarur boʻlganda qarorlarda ajratiladigan radiochastota polosalari (nominallari)dan foydalanish shartlari koʻrsatib oʻtiladi. 36. “Litsenziya” ATda QR-kod (matrik shtrixli kod) qoʻyilgan Kengashning ijobiy qarorlari “Litsenziya” AT yoki YIDXPdagi shaxsiy kabinetiga elektron shaklda yuboriladi. 37. Kengashning qarori olingandan keyin talabgorlar boshqa zarur ruxsatnomalarni olish uchun belgilangan tartibda radiochastota organiga murojaat qilishlari kerak. 38. Kengash qarorini qabul qilishni rad etishga quyidagilar asos boʻladi: ruxsat berish mazmunidagi hujjatni berish uchun zarur hujjatlarning ushbu Nizomning 23 va 25-bandlariga rioya etmagan holda taqdim etilishi, shuningdek, hujjatlarning toʻliq hajmda taqdim etilmasligi; talabgor tomonidan taqdim etilgan hujjatlarda notoʻgʻri yoki buzib koʻrsatilgan maʼlumotlarning mavjudligi; arizada keltirilgan maʼlumotlar asosida bitta yoki bir nechta Kengash aʼzosi tomonidan oʻtkazilgan texnik ekspertiza natijasida maʼlum bir radiochastota nominalida amalda ishlayotgan yoki foydalanish uchun rejalashtirilayotgan boshqa REV bilan elektromagnit moslashuv taʼminlanmaganligi boʻyicha salbiy xulosa taqdim etilishi. 39. Talabgorning Kengash qarorini qabul qilish haqidagi arizasini birinchi marta koʻrib chiqish jarayonida quyidagi kamchiliklar aniqlanganda, ularni bartaraf etish uchun talabgorga muddat bermasdan Kengash qarorini qabul qilishni rad etishga yoʻl qoʻyilmaydi: Kengash qarori qabul qilishi uchun zarur boʻlgan hujjatlar talabgor tomonidan toʻliq boʻlmagan hajmda taqdim etilganda; taqdim etilgan hujjatlar qonunchilikda belgilangan talablarga muvofiq boʻlmaganda. Ushbu bandda koʻrsatilgan kamchiliklar aniqlanganda, Ishchi organ ularni bartaraf etish uchun talabgorga muddat bergan holda xabarnoma yuboradi. Kamchiliklarni bartaraf etish zarurligi toʻgʻrisidagi xabarnoma Ishchi organ tomonidan YIDXP yoki “Litsenziya” ATda elektron shaklda talabgorga bir ish kuni ichida yuboriladi. 40. Xabarnomada koʻrsatilgan muddat kamchiliklarni bartaraf etish uchun zarur boʻladigan vaqtga mutanosib boʻlishi, lekin ushbu muddat oʻttiz ish kunidan ortiq boʻlmasligi kerak. 41. Kamchiliklarni bartaraf etish boʻyicha xabarnoma yuborilgan taqdirda, Kengash qarorini berish toʻgʻrisidagi arizani koʻrib chiqish muddati xabarnomada koʻrsatilgan muddatga toʻxtatib turiladi. 42. Hujjatlar xabarnomada koʻrsatilgan kamchiliklarni bartaraf etmasdan yoki xabarnomada koʻrsatilgan muddat oʻtgandan keyin taqdim etilgan taqdirda, Kengash qarorini qabul qilishni rad etish haqida qaror qabul qilinishi mumkin. Bunda ruxsat etish xususiyatiga ega hujjatni berishni kamchiliklarni bartaraf etish toʻgʻrisidagi xabarnomada koʻrsatilmagan yangi asoslar boʻyicha rad etishga yoʻl qoʻyilmaydi. 43. Kengash qarorini qabul qilishni rad etish toʻgʻrisidagi qaror talabgorga rad etish sabablari, qonunchilikning aniq normalari va talabgor mazkur sabablarni bartaraf etib, hujjatlarni takroran koʻrib chiqish uchun taqdim etishi mumkin boʻlgan muddat koʻrsatilgan holda YIDXP yoki “Litsenziya” AT orqali (belgilangan tartibda davlat sirlarini yoki qonunchilikka muvofiq foydalanilishi cheklangan axborotni oʻz ichiga olgan maʼlumotlar bevosita talabgorga) yuboriladi. Talabgor rad etish sabablarini bartaraf etishga va hujjatlarni takroran koʻrib chiqish uchun taqdim etishga haqli boʻlgan muddat ruxsat etish xususiyatiga ega hujjatni berish rad etilganligi haqidagi qaror olingan kundan eʼtiboran oʻn ish kunidan kam boʻlmasligi kerak. 44. Talabgor Kengash qarorini berish rad etilishi uchun asos boʻlgan sabablarni belgilangan muddatda bartaraf etgan taqdirda, rad etish sabablari bartaraf etilganligi toʻgʻrisidagi ariza va rad etish sabablari bartaraf etilganligini tasdiqlovchi tegishli hujjatlarni YIDXP yoki “Litsenziya” AT orqali elektron shaklda yuboradi. 45. Talabgorning rad etish sabablari bartaraf etilganligi toʻgʻrisidagi arizasi va rad etish sabablari bartaraf etilganligini tasdiqlovchi tegishli hujjatlar olingan kundan eʼtiboran besh ish kunidan koʻp boʻlmagan muddatda Ishchi organ tomonidan takroran koʻrib chiqiladi. Hujjatlarni takroran koʻrib chiqishda Ishchi organ tomonidan talabgorga ruxsat etish xususiyatiga ega hujjatni berishni rad etish toʻgʻrisidagi qarorda bayon qilinmagan rad etish sabablarini keltirishga yoʻl qoʻyilmaydi, ilgari koʻrsatilgan sabablar bartaraf etilganligini tasdiqlovchi hujjatlar bilan bogʻliq rad etish sabablari keltirilishi bundan mustasno. 46. Kengash qarorlarni qabul qilishni rad etish toʻgʻrisidagi qarorda koʻrsatilgan muddat oʻtgandan keyin talabgor tomonidan topshirilgan ariza yangidan topshirilgan hisoblanadi va vakolatli organ tomonidan umumiy asoslarda koʻrib chiqiladi. Talabgorning arizasi qanoatlantirishdan rad etilgan taktik-texnik talablar boʻyicha takroran ushbu mazmundagi ariza Ishchi organ tomonidan koʻrib chiqilmaydi va talabgorning arizasi qabul qilinishi rad etiladi. Talabgor Kengash qarorini qabul qilishni rad etilganligi, shuningdek, vakolatli organ mansabdor shaxsining ruxsat berish tartib-taomillari bilan bogʻliq harakati (harakatsizligi) boʻyicha belgilangan tartibda shikoyat qilish huquqiga ega. 47. Kengash qarorining amal qilishini toʻxtatib turish, tiklash, toʻxtatish, unga oʻzgartirishlar kiritish Oʻzbekiston Respublikasining “Radiochastota spektri toʻgʻrisida”gi Qonuni va “Litsenziyalash, ruxsat berish va xabardor qilish tartib-taomillari toʻgʻrisida”gi Qonuniga muvofiq amalga oshiriladi. 48. Kengashning Oʻzbekiston Respublikasida REVni ishlab chiqish (yaratish), ishlab chiqarish va xorijdan olib kirish uchun radiochastota polosalari (nominallari)dan foydalanish toʻgʻrisidagi qarorlarining amal qilish muddatini uzaytirish toʻgʻrisidagi ariza qarorning belgilangan amal qilish muddati tugagunga qadar Kengashga taqdim etiladi. 49. Kengash qarorining muddatini uzaytirish haqidagi ariza koʻrib chiqilayotgan paytda uning amal qilish muddati tugab qolsa, yuridik yoki jismoniy shaxs tegishli faoliyatni (harakatlarni) Kengash qarori qabul qilingunga qadar davom ettirish huquqiga ega boʻladi. 50. Qarorlarning amal qilish muddatini uzaytirish toʻgʻrisidagi arizalar YIDXP yoki “Litsenziya” AT orqali taqdim etiladi. Qarorning amal qilish muddatini uzaytirish tartibi qarorni olish uchun koʻzda tutilgan tartibda amalga oshiriladi. 51. Kengashning qarori quyidagi hollarda vaqt va (yoki) hudud boʻyicha toʻxtatib qoʻyilishi yoki cheklanishi mumkin: radiochastota spektrining belgilangan polosalaridan oʻta muhim davlat ehtiyojlari uchun foydalanish zarurati boʻlganda; ruxsat berish talablari va shartlari buzilishi aniqlanganda; Kengashning talabgordan aniqlangan buzilishlar bartaraf qilinishini talab qiladigan qarori bajarilmaganda. Kengashning qarorlari: Kengash tomonidan oʻn kundan koʻp boʻlmagan muddatga (oʻn kundan oshgan taqdirda, sud qarori orqali muayyan muddatga uzaytirilishi mumkin) va faoliyatning boshqa sohalari uchun radiochastota spektridan foydalanish boʻyicha qonunchilikka muvofiq muddatga toʻxtatib turiladi. 52. Yuridik yoki jismoniy shaxs oʻz faoliyatini vaqtincha toʻxtatganda, Kengash qarorining amal qilishini olti oygacha toʻxtatib turish haqida Ishchi organga murojaat qilishi mumkin. Bunda yuridik yoki jismoniy shaxs olti oy muddat ichida Kengash qarorining amal qilishini qayta tiklash toʻgʻrisida Ishchi organga murojaat qilmagan taqdirda, Kengash qarorining amal qilishi tugatiladi. Kengash qarorining amal qilishini toʻxtatib turishga sabab boʻlgan holatlar bartaraf etilganligi aniqlangan taqdirda, Kengash kamchiliklar bartaraf etilganligi toʻgʻrisida tasdiqnoma olingan kundan eʼtiboran uch ish kuni ichida Kengash qarorining amal qilishini qayta tiklash toʻgʻrisidagi qarorni qabul qiladi. Bunda Kengash tomonidan kengash qarorining amal qilishini qayta tiklash yoki qayta tiklashni rad etish toʻgʻrisidagi qaror uch ish kunida qabul qilinmasa, jismoniy va yuridik shaxslar ushbu muddat tugagandan soʻng Ishchi organni YIDXP yoki “Litsenziya” AT orqali elektron shaklda xabardor qilgan holda faoliyatini davom ettirishi mumkin. 53. Kengash qarorining amal qilishi quyidagi hollarda toʻxtatib turiladi: ajratilgan radiochastota polosalari (nominallari)dan foydalanilmaganda; radiochastotalardan foydalanish bilan bogʻliq faoliyatga berilgan litsenziya amal qilishi toʻxtatilganda va qonunchilik bilan koʻzda tutilgan boshqa hollarda. 54. Talabgor — yuridik shaxs qayta tashkil qilinganda, uning nomi oʻzgarganda, talabgor — jismoniy shaxsning familiyasi, ismi, otasining ismi oʻzgarganda Kengashning avval qabul qilingan qaroriga oʻzgartirishlar kiritiladi yoki talabgor tomonidan taqdim etilgan tasdiqlovchi hujjatlar asosida yangi qaror qabul qilinadi. 55. Kengashning qarori quyidagi hollarda bekor qilinadi: Yuridik yoki jismoniy shaxs qarorning amal qilishini bekor qilish toʻgʻrisida murojaat qabul qilganda (talabgor ajratilgan radiochastota polosalari (nominallari)ni rad etganda); yuridik shaxs boʻlgan tadbirkorlik subyekti tugatilganda — tugatilgan paytdan eʼtiboran yoki uning faoliyati qayta tashkil etish natijasida tugatilganda — qayta tashkil etilgan paytdan eʼtiboran, bundan uning oʻzgartirilishi, shuningdek, yangidan tashkil etilgan yuridik shaxsni davlat roʻyxatidan oʻtkazish sanasida qayta tashkil etilayotgan yuridik shaxslarda Kengashning bir xil radiochastota polosalari (nominallari)dan va bir xil REVdan foydalanish toʻgʻrisidagi qarori mavjud boʻlgan taqdirda qoʻshib yuborilishi bundan mustasno; jismoniy shaxsning muomalaga layoqatliligi belgilangan tartibda cheklanganda, u muomalaga layoqatsiz deb topilganda. 56. Yuridik yoki jismoniy shaxs qarorning amal qilishini bekor qilish uchun Ishchi organga xabarnoma yuboradi, shu jumladan YIDXP yoki “Litsenziya” AT orqali. 57. Kengash xabarnomaga asosan yoki ushbu Nizomning 55-bandining uchinchi va toʻrtinchi xatboshilarida nazarda tutilgan holatlar yuzaga kelganda, Kengash qarorining amal qilishini bekor qilish toʻgʻrisida qaror qabul qiladi va bu haqda yuridik yoki jismoniy shaxsga YIDXP yoki “Litsenziya” AT orqali maʼlum qiladi. 58. Kengash Ishchi organi quyidagi hollarda Kengash qarorining amal qilishini bekor qilish toʻgʻrisida sudga murojaat qiladi: maʼlum foydalanuvchi tomonidan unga rasmiylashtirilgan Kengash qarorining amal qilishi toʻxtatib turilishiga olib kelgan holatlarni Kengash yoki sud belgilagan muddatda bartaraf etmaganda; Kengashning qabul qilgan qarori qonunga xilofligi aniqlanganda; Kengash qarori rasmiylashtirilgan maʼlum foydalanuvchi tomonidan ruxsat berishga oid talab va shartlar bir yil davomida muntazam ravishda (ikki va undan ortiq marotaba) yoki bir marotaba qoʻpol ravishda buzilganda, agar mazkur qoidabuzarliklar fuqarolarning hayoti va sogʻligʻiga ziyon, jismoniy va yuridik shaxslarning huquqlari va qonuniy manfaatlariga, jamoat xavfsizligiga zarar hamda atrof muhitga ziyon yetkazilishiga olib kelgan boʻlsa; Kengash qarori qalbaki hujjatlardan foydalangan holda olinganligi aniqlanganda. 59. Kengashning qarorni bekor qilish yuzasidan sudga daʼvo arizasi kiritilganligi haqidagi maʼlumoti sudga daʼvo arizasi kiritilgan kundan eʼtiboran bir ish kunidan kechiktirmay yuridik yoki jismoniy shaxsga hujjatning amal qilishini bekor qilish yuzasidan sudga daʼvo arizasi kiritish sabablari va qonunchilik hujjatlarining aniq normalari koʻrsatilgan holda YIDXP yoki “Litsenziya” AT orqali yetkaziladi. Sud Kengashi qarorning amal qilishini bekor qilish toʻgʻrisidagi qarori yuridik yoki jismoniy shaxsga va Kengashga qonunchilik hujjatlarida belgilangan muddatlarda yetkaziladi hamda Kengash ushbu maʼlumotni bir ish kuni ichida ruxsat etish xususiyatiga ega hujjatlar reyestriga kiritadi. Kengashning qarori ushbu Nizomning 58-bandi beshinchi xatboshisida koʻrsatilgan asosga koʻra bekor qilingan taqdirda, qaror berilgan sanadan eʼtiboran bekor qilingan deb hisoblanadi. 60. Kengash qonunchilik bilan belgilangan tartibda qabul qilingan qarorlar reyestrini “Litsenziya” ATda elektron shaklda yuritiladi va undagi maʼlumot barcha uchun ochiq hisoblanadi, foydalanilishi cheklangan yoki davlat sirlarini yoki qonun bilan muhofaza qilinadigan boshqa sirni tashkil qiladigan maʼlumotlar bundan mustasno. 61. Ushbu Nizom talablari buzilishida aybdor boʻlgan yuridik va jismoniy shaxslar, shuningdek, xorijiy davlatlarning diplomatik vakolatxonalari, konsullik muassasalari, xalqaro tashkilotlarning vakolatxonalari qonunchilik hujjatlari bilan belgilangan tartibda javob beradilar. 1. Mazkur Nizom radioelektron vositalar va yuqori chastotali qurilmalarni sotib olish (berish) va (yoki) oʻrnatish (qurish), Oʻzbekiston Respublikasi hududiga olib kirish, hamda radioelektron vositalardan foydalanishga ruxsat berish tartib-taomillarini belgilaydi. 2. Ushbu Nizomda quyidagi asosiy tushunchalardan foydalaniladi: radiochastota organlari — Oʻzbekiston Respublikasi Raqamli texnologiyalar vazirligi (keyingi oʻrinlarda — Vazirlik)ning radiochastota organi sifatidagi vakolatini bajaruvchi “Elektromagnit moslashuv markazi” davlat unitar korxonasi (keyingi oʻrinlarda — EMMM), Mudofaa vazirligi va Davlat xavfsizlik xizmati; radiochastota spektri — shartli ravishda uch ming gigagersdan kamroq qilib qabul qilingan oraliqdagi radiochastotalar toʻplami; radiochastota polosasi — radiochastota spektrining muayyan sharoitlarda radioelektron vositalar yoki yuqori chastotali qurilmalardan foydalanish uchun moʻljallangan qismi; radiochastota spektridan foydalanuvchi — radioelektron vositalarni yoki yuqori chastotali qurilmalarni ishlatish uchun radiochastota organi (keyingi oʻrinlarda — RChO)ning ruxsatnomasiga ega boʻlgan yuridik yoxud jismoniy shaxs; radioelektron vositalar (keyingi oʻrinlarda — REV) — radiotoʻlqinlarni tarqatish va (yoki) qabul qilish uchun moʻljallangan texnik qurilmalar yoki tizimlar; yuqori chastotali qurilmalar (keyingi oʻrinlarda — YuChQ) — radiochastotalar energiyasini sanoat, ilmiy, tibbiy, maishiy yoki boshqa maqsadlarda hosil qilish va undan foydalanish uchun moʻljallangan uskunalar yoki asboblar, ulardan radiotoʻlqinlarni tarqatish yoki qabul qilish maqsadida foydalanish bundan mustasno; radiochastota polosalarini taqsimlash — radiochastota polosalarini muayyan sharoitlarda undan bitta yoki bir nechta yer usti yoki kosmik radioaloqa xizmatlari yoki radioastronomiya xizmatida foydalanish maqsadida Oʻzbekiston Respublikasi radiochastotalarni taqsimlash jadvalida qayd etish; biriktirilgan radiochastota polosalari — RChO tomonidan beriladigan tegishli ruxsatnomada koʻrsatiladigan aniq radiochastota; biriktirilgan radiochastotalarga egalik qilish — muayyan radiochastota spektri foydalanuvchilari tomonidan REVni olish va biriktirilgan radiochastotalarning nominallariga sozlash boʻyicha chora-tadbirlar kompleksini oʻtkazish uchun radiochastotalarni ushbu radiochastota spektridan foydalanuvchilariga vaqtincha biriktirish; radiochastota spektrining monitoringi — radiochastota spektrining holatini kuzatish, undan foydalanishni baholash, radiochastota spektri toʻgʻrisidagi qonunchilik buzilishining oldini olish va bartaraf etish uchun moʻljallangan tashkiliy-texnik chora-tadbirlar kompleksi; radioxalaqitlar — radioaloqa tizimida qabul chogʻida bir yoki bir nechta toʻlqin tarqatishlar keltirib chiqargan, axborot sifatining yomonlashuvi, xatoliklar boʻlishi yoki axborot yoʻqolishida namoyon boʻladigan elektromagnit energiyasining taʼsiri; industrial radioxalaqitlar — radiotoʻlqinlarni uzatish uchun moʻljallanmagan texnik vositalar tomonidan vujudga keladigan radiochastota spektri diapazonidagi elektromagnit tarqatishlar; elektromagnit moslashuv — REVning ularga radioxalaqitlar taʼsir etib turgan bir vaqtning oʻzida mavjud ishlatish sharoitlarida talab darajasidagi sifat bilan ishlay olish qobiliyati; REV va YuChQni sotib olish — REVni yoki YuChQni radiochastota organlari (keyingi oʻrinlarda — RChOlar)ning ruxsatnomasi asosida sotib olish; REV va YuChQni berish — REVni yoki YuChQni boshqa radiochastota spektridan foydalanuvchiga RChOlarining ruxsatnomasi asosida berish; REVni oʻrnatish — maxsus qurish (loyihalashtirish)ni talab qilmaydigan REVni RChOlarining ruxsatnomasi asosida oʻrnatish; REVni qurish — maxsus qurish (loyihalashtirish)ni talab qiladigan REVni RChOlarining ruxsatnomasi asosida qurish; REV va YuChQni olib kirish — REVni yoki YuChQni RChOlarining ruxsatnomasi asosida respublika hududiga bojxona chegarasi orqali olib kirish; REV va YuChQdan foydalanish — REVdan RChOlarining ruxsatnomasi va YuChQdan xabardor qilish asosida foydalanish. 3. Mazkur Nizom talablari Oʻzbekiston Respublikasi hududida REV va YuChQdan foydalanuvchi yoki foydalanishni rejalashtirayotgan Oʻzbekiston Respublikasining rezidentlari va norezidentlari, shuningdek, xorijiy davlatlarning diplomatik vakolatxonalari, konsullik muassasalari, xalqaro tashkilotlar vakolatxonalari uchun, shuningdek, ajratilgan radiochastota polosalari doirasida radiochastotalar biriktirishni amalga oshirayotgan RChOlari uchun majburiydir. 4. REVga egalik qiluvchilar (foydalanuvchilari)ga radiochastotalarni mulk qilib berish, xususiylashtirish va doimiy muddatsiz biriktirishga yoʻl qoʻyilmaydi. 5. Vazirlikning RChO sifatidagi vakolati, shuningdek, fuqarolik radioxizmatlari uchun ajratilgan radiochastota spektri monitoringi, REV oʻrtasidagi elektromagnit moslashuvni taʼminlash EMMM tomonidan amalga oshiriladi. 6. Faqat 18,0 kGts — 245,0 GGts gacha radiochastota polosasida ishlaydigan fuqarolik maqsadlardagi YuChQdan foydalanish EMMM tomonidan tartibga solinadi. 7. Oʻzbekiston Respublikasining mudofaa va xavfsizligini taʼminlash maqsadida biriktirilgan radiochastotalardan foydalanish, shuningdek, Radiochastotalar boʻyicha respublika kengashi (keyingi oʻrinlarda — Kengash) tomonidan ajratilgan radiochastota polosalaridan foydalangan holda uchishlarni va koʻchma havo xizmatini radionavigatsiya jihatidan taʼminlashning davlat tekshiruvi va nazorati Oʻzbekiston Respublikasi Mudofaa vazirligi va Davlat xavfsizlik xizmati tomonidan amalga oshiriladi. 8. Oʻzbekiston Respublikasi hududida REV va YuChQni sotib olish (berish), sotish va (yoki) oʻrnatish (qurish), xorijdan olib kirish va foydalanish tartibiga rioya etishini nazorat qilish Oʻzbekiston Respublikasi Raqamli texnologiyalar vazirligi huzuridagi Axborotlashtirish va telekommunikatsiyalar sohasida nazorat inspeksiyasi (keyingi oʻrinlarda — Oʻzkomnazorat), Iqtisodiyot va moliya vazirligi huzuridagi Bojxona qoʻmitasi, Vazirlar Mahkamasi huzuridagi Soliq qoʻmitasi va Ichki ishlar vazirligiga yuklangan. 9. Radiochastota spektridan foydalanuvchilarning radiochastota spektridan foydalanishiga talabgorlarga nisbatan teng huquqlar asosida ruxsat etish tartibi boʻyicha taʼminlanadi. Radiochastota spektridan foydalanuvchilarning radiochastota spektridan foydalanishi RChO tomonidan biriktirilgan radiochastota nominallari asosida amalga oshiriladi. 10. Radiochastotalarni biriktirishda RChO tomonidan aniq radiochastota nominali koʻrsatilgan holda tegishli ruxsatnoma beriladi. Radiochastotalarni biriktirish ustuvorlik toifalarini hisobga olib, yaʼni birlamchi yoki ikkilamchi asosda amalga oshirilishi mumkin. Bunda radiochastotalardan ikkilamchi asosda foydalanadigan REV radiochastotalardan birlamchi asosda foydalanuvchining REVga zararli xalaqitlarni yetkazmasligi kerak va ular radiochastotalardan birlamchi asosda foydalanuvchi REV tomonidan boʻladigan zararli xalaqitlardan himoyalashni talab qila olmaydilar. Radiochastotalardan ikkilamchi asosda foydalanuvchi REV radiochastotalari kechroq ikkilamchi asosda biriktirilgan boshqa radiochastota spektridan foydalanuvchi REV tomonidan boʻladigan zararli xalaqitlardan himoyalashni talab qilishlari mumkin. Radiohavaskorlik xizmati REVni roʻyxatdan oʻtkazish va ulardan foydalanish Kengash qarorida belgilangan texnik shartlar va qoidalar asosida amalga oshiriladi. Kabel televideniyesi tarmoqlari faoliyati televideniye kanallari uchun ajratilgan chastotalar polosalarida hamda 110,0 MGts — 174,0 MGts; 230,0 MGts — 470,0 MGts chastotalar diapazonlarida ikkilamchi asosda amalga oshiriladi. Kabel televideniyesi tarmoqlari egasi Oʻzbekiston Respublikasi hududida amaldagi sanoat radioxalaqitlar uchun davlat standartlari va normalariga muvofiq texnik vositalarini ishlashini taʼminlashi shart. 11. RChOlari quyidagi asosiy prinsiplardan kelib chiqqan holda turli maqsaddagi REV uchun radiochastota spektridan foydalanuvchilarga radiochastotalarni biriktirishi kerak: radiochastotalardan foydalanib faoliyatni amalga oshirishda yuridik va jismoniy shaxslar huquqlarining tengligi; real elektromagnit holat sharoitlarida REV ishlashining talab qilinadigan sifatiga rioya qilgan holda ajratilgan radiochastota resursidan oqilona va samarali foydalanish. 12. RChOlari Oʻzbekiston Respublikasi Radiochastotalarni taqsimlash jadvali (keyingi oʻrinlarda — Jadval) asosida faqat Kengash tomonidan ularga ajratilgan polosalarda tegishli radiochastota spektridan foydalanuvchilarga radiochastotalarni biriktiradilar. 13. RChOlari tasarrufidagi radiochastota polosalari radiochastota spektridan foydalanuvchilarga ushbu RChOlari bilan kelishgan holda foydalanish uchun biriktirilishi mumkin. 14. Radiochastota spektridan foydalanuvchilar uchun biriktirilgan radiochastotalar harbiy harakatlar, zilzilalar, suv toshqinlari, yongʻinlar, epidemiyalar va boshqa favqulodda holatlar sodir boʻlgan hollarda qonunchilikda belgilangan tartibda radiochastota spektridan foydalanuvchini xabardor qilgan holda oʻzgartirilishi mumkin. 15. Radiochastota spektridan foydalanuvchilarga RChOlarining tegishli ruxsatnomalariga asosan REVni ekspluatatsiya qilish uchun radiochastotalardan birgalikda foydalanish huquqi berilishi mumkin. Radiochastota spektridan birgalikda foydalanish nazarda tutilmagan hollarda REVni ekspluatatsiya qilish uchun biriktirilgan radiochastotalardan foydalanish huquqi boshqa yuridik yoki jismoniy shaxslarga berilishi mumkin emas. Radiochastota spektridan birgalikda foydalanish Kengash tomonidan belgilanadigan radiochastotalar polosalari hamda Kengash qarorlarida keltirilgan texnik talablar va shartlarga hamda radiochastota spektridan foydalanuvchilar oʻrtasidagi oʻzaro kelishuvga asosan tashkil etiladi. Radiochastota spektrdan foydalanuvchilarga oʻz faoliyatini amalga oshirish uchun oʻzaro kelishuvga muvofiq boshqa jismoniy yoki yuridik shaxsning telekommunikatsiya infratuzilmasidan foydalanishga ruxsat etiladi. Bunda RChOlarning tegishli ruxsatnomalari faqat radiochastota spektridan foydalanuvchilarga rasmiylashtiriladi. 16. RChOlarilari radiochastotalarni biriktirishda quyidagilarga majbur: a) ushbu Nizom, shuningdek, radiochastota spektridan foydalanishni tartibga soluvchi boshqa normativ-huquqiy hujjatlar talablarini hisobga olib, talabgorlarning REV uchun radiochastotalarni biriktirish toʻgʻrisidagi murojaatlarini koʻrib chiqish; b) radiochastota biriktirishlarni amalga oshirish yoki soʻralayotgan radiochastotalardan foydalanish mumkin emasligini asoslash; v) biriktirilgan radiochastotalar toʻgʻrisidagi axborot hisobini yuritish, tizimlashtirish va saqlash; g) boshqa RChOlari bilan birgalikda foydalanish polosalarida berilgan hamda barcha radiochastotalar toʻgʻrisidagi axborotni Kengashga taqdim etish; d) radiochastota spektridan oqilona va samarali foydalanish hisobiga radiochastotalarga boʻlgan talabni maksimal qondirish; e) radiochastota spektridan foydalanuvchilar tomonidan biriktirilgan radiochastotalardan foydalanishning belgilangan shartlari bajarilishini tahlil qilish; j) radiochastota spektrining monitoringini amalga oshirish; z) radioxalaqitlar manbalarini aniqlash ishlarini tashkil qilish va oʻtkazish hamda oʻz vakolatlari doirasida ularni bartaraf etish choralarini koʻrish; i) boshqa organlar bilan birgalikda elektromagnit moslashuvni taʼminlash boʻyicha tashkiliy-texnik chora-tadbirlarni ishlab chiqish. 17. RChOlari oʻz vakolatlarini amalga oshirish doirasida quyidagi huquqlarga ega: REVni ekspluatatsiya qilish xususiyatlari, shuningdek, alohida radiochastotalardan foydalanish imkoniyati bilan bogʻliq muayyan sharoitlarda radiochastota spektridan foydalanishni tugatish, toʻxtatib turish yoki cheklash; ruxsat berish shartlari buzilganda, oʻta muhim davlat ehtiyojlari uchun maʼlum radiochastota diapazonlaridan foydalanish zarurati boʻlganda REVni ekspluatatsiya qilishni toʻxtatib turish, cheklash, tugatish; REVning texnik koʻrsatkichlari belgilangan standartlar va texnik normalarga mos kelmaganda, fuqarolar xavfsizligini, jamiyat va davlatning axborot xavfsizligini, atrof muhitning holatini taʼminlamaganda, shuningdek, maxsus holatlarda REV ishlashini belgilangan tartibda taqiqlash. 18. RChOlar tomonidan talabgorlarning arizalari asosida: REV va YuChQni sotib olish (berish) va (yoki) oʻrnatish (qurish) uchun ruxsatnoma; Oʻzbekiston Respublikasi hududiga REV va YuChQni olib kirish uchun ruxsatnoma; REVdan foydalanish uchun ruxsatnoma beriladi. Ruxsatnomalarning mavjudligi foydalanuvchilarni REVni oʻrnatish (qurish) va undan foydalanish boʻyicha amaldagi qonunchilikda koʻzda tutilgan kerakli guvohnomalar, sertifikatlar, kelishuvlar, xulosalar, proyekt-smeta hujjatlari, sanitariya pasportlari va boshqa hujjatlarni olish, shuningdek, qonunchilik bilan belgilangan texnik jihatdan tartibga solish sohasidagi normativ-huquqiy hujjatlar talablariga rioya qilish majburiyatlaridan ozod etmaydi. 19. Televizion va radioeshittirish dasturlarini qabul qilish uchun moʻljallangan REVni, shuningdek, savdo tarmogʻi orqali sotishga ruxsat berilgan maishiy radioelektronika mahsulotlarini sotib olish (berish), xorijdan olib kirish va ulardan foydalanish uchun tegishli ruxsatnomani olish talab qilinmaydi. 20. Litsenziyalanadigan faoliyat turlarida foydalaniladigan fuqarolik maqsadida qoʻllaniladigan REVni sotib olish (berish) va (yoki) oʻrnatish (qurish) uchun ruxsatnomalar foydalanuvchi tomonidan litsenziya rasmiylashtirilganidan keyin EMMM tomonidan beriladi. 21. Biriktirilgan radiochastotalarga egalik qilish huquqi radiochastota spektridan potensial foydalanuvchida u radiochastotalarning aniq nominallarini koʻrsatgan holda REVni sotib olish (berish) va (yoki) oʻrnatish (qurish) uchun ruxsatnomani olgan vaqtdan boshlab paydo boʻladi. Biriktirilgan radiochastotalarga egalik qilish — muayyan foydalanuvchilar tomonidan REVni sotib olish (berish) va (yoki) oʻrnatish (qurish) va radiochastotalarning biriktirilgan nominallariga sozlash boʻyicha chora-tadbirlar kompleksini oʻtkazish uchun radiochastotalarni ushbu foydalanuvchilarga vaqtincha biriktirish. 22. Fuqarolik maqsadlardagi REV va YuChQga sotib olish (berish) va (yoki) oʻrnatish (qurish) uchun ruxsatnoma rasmiylashtirish mazkur Nizomga 5-ilovaga muvofiq EMMM tomonidan Yagona interaktiv davlat xizmatlari portali (keyingi oʻrinlarda — YIDXP) yoki “Litsenziya” axborot tizimi (keyingi oʻrinlarda — “Litsenziya” AT) orqali (davlat sirlarini yoki qonunchilikka muvofiq foydalanilishi cheklangan axborotni oʻz ichiga olgan maʼlumotlar belgilangan tartibda bevosita RChO tomonidan) amalga oshiriladi. Oʻzbekiston Respublikasining mudofaa va davlat xavfsizligini taʼminlash maqsadlariga REV va YuChQga sotib olish (berish) va (yoki) oʻrnatish (qurish) uchun ruxsatnoma Oʻzbekiston Respublikasi Mudofaa vazirligi va Davlat xavfsizlik xizmati tomonidan mazkur Nizom asosida oʻzlari qabul qilingan ichki yoʻriqnomaga muvofiq amalga oshiriladi. 23. RChOlari va radiochastota spektridan potensial foydalanuvchilarning oʻzaro munosabatlari qonunchilik bilan tartibga solinadi va radiochastotani biriktirish uchun ariza olinganda tomonlarning radiochastota spektridan foydalanish sohasidagi majburiyatlari va javobgarligini koʻzda tutuvchi maxsus elektron tizimda hisobi olib boriladigan elektron shakldagi shartnomalar elektron raqamli imzo bilan (Oʻzbekiston Respublikasining mudofaa va xavfsizligini taʼminlash maqsadidagi radiochastota spektridan foydalanuvchilar uchun yoʻriqnoma asosida) rasmiylashtiriladi. 24. REVni sotib olish va oʻrnatish uchun ruxsatnomalar REVning ayrim turlariga yoki tarmoqni maxsus qurishni (loyihalashtirishni) talab qilmaydigan radioaloqa tizimlariga beriladi. 25. Qurish uchun ruxsatnomani berishda REVni sotib olish va oʻrnatish uchun alohida ruxsatnomalar olish talab qilinmaydi. 26. Oʻzbekiston Respublikasining mudofaa va xavfsizligini taʼminlash maqsadidagi radiochastota spektridan foydalanuvchilarga REV va YuChQni sotib olish (berish) va (yoki) oʻrnatish (qurish) uchun ruxsatnoma Oʻzbekiston Respublikasi Mudofaa vazirligi va Davlat xavfsizlik xizmati tomonidan mazkur qaror asosida qabul qilingan ichki yoʻriqnomaga muvofiq beriladi. 27. REV va YuChQni sotib olish (berish) va (yoki) oʻrnatish (qurish) ruxsatnomasini olish uchun talabgor EMMMga mazkur Nizomga 5-ilova bilan tasdiqlangan pasportning 5-bandida nazarda tutilgan hujjatlarni taqdim etadi. 28. Ariza va unga ilova qilingan hujjatlar roʻyxatdan oʻtkazilganligini tasdiqlovchi tegishli hujjat (belgi) avtomatik ravishda YIDXP yoki “Litsenziya” AT orqali talabgorga yuboriladi. 29. Qabul qilingan qaror toʻgʻrisidagi bildirishnoma elektron shaklda YIDXP yoki “Litsenziya” AT orqali real vaqt rejimida avtomatik ravishda talabgorning shaxsiy kabinetiga yuboriladi. 30. Talabgorlar taqdim etilayotgan axborot va REV texnik maʼlumotlarining toʻliqligi va toʻgʻriligi uchun javobgar boʻladilar. Fuqarolik maqsadida qoʻllaniladigan REV uchun belgilangan tartibda EMMM ruxsatnomasini rasmiylashtirmasdan qurilish-montaj ishlarini boshlash bilan bogʻliq xavflar uchun yuridik va jismoniy shaxslar, shuningdek, xorijiy davlatlarning diplomatik vakolatxonalari, konsullik muassasalari, xalqaro tashkilotlar vakolatxonalari masʼuldirlar. 31. REV va YuChQ boʻyicha taqdim etilgan hujjatlar RChO tomonidan mazkur Nizomga 5-ilovada keltirilgan muddatlarda koʻrib chiqiladi. 32. REVni sotib olish (berish) va (yoki) oʻrnatish (qurish) hamda YuChQni sotib olish (berish) ruxsatnomasini olish uchun arizalarni koʻrib chiqish EMMM tomonidan mazkur Nizomga 1-ilovada keltirilgan sxemaga muvofiq amalga oshiriladi. 33. Oʻzbekiston Respublikasi hududidagi REVni qurish va oʻrnatish uchun moʻljallangan maydonchalar RChOlari bilan kelishilishi kerak. Avval kelishilgan REVni qurish va oʻrnatish uchun moʻljallangan maydonchalarda telekommunikatsiya infratuzilmasi va radiochastota spektridan birgalikda foydalanishni tashkil qilish uchun RChOlari bilan qoʻshimcha kelishish jarayonidan oʻtkazish talab qilinmaydi. 34. REV (shu jumladan, quruqlikdagi mobil aloqa tayanch stansiyalari)ni bitta tayanch (obyekt)ga joylashtirish ularning ushbu tayanch (obyekt)da ishlaydigan va foydalanish uchun avval kelishilgan REV bilan elektromagnit moslashuvini taʼminlashni hisobga olib bajariladi. 35. REVni oʻrnatish maydonchalarini kelishish talabgorning ishtirokisiz RChOlari tomonidan mustaqil ravishda oʻtkaziladi. 36. REVni joylashtirish uchun maydonchalar (joylashtirish joylari)ni kelishish hujjatlarini koʻrib chiqish va RChOlari tomonidan xulosani taqdim etish mazkur Nizomga 1-ilovada belgilangan muddatlarda amalga oshiriladi. 37. REV boʻyicha kelishuvchi RChOlari ular tomonidan berilgan kelishuvning amal qilish muddatini belgilamaydi, agar bunday zarurat Kengashning tegishli qarori bilan bogʻliq boʻlmasa. 38. REVni oʻrnatish maydonchasining geografik koordinatalari, radiochastota nominallari, uzatkichlar quvvati, antennalarning nurlanish azimutlari, antennalarning osma balandliklari va elektromagnit moslashuvga taʼsir qiluvchi boshqa tavsiflari oʻzgargan taqdirda, maydonchani kelishish takroran oʻtkazilishi kerak. RChOlar tomonidan maydonchani kelishish rad etilgan holda talabgor boshqa maydonchani taqdim etishi mumkin. 39. Radiochastota biriktirishlarni xalqaro muvofiqlashtirishni talab qiladigan REV uchun maydonchalarni kelishish xalqaro muvofiqlashtirish oʻtkazilgunga qadar amalga oshiriladi. Agar muvofiqlashtirish jarayonida radiochastota berilishini yoki undan foydalanish shartlarini oʻzgartirish zarurati yuzaga kelsa, u holda bu oʻzgartirishlar Oʻzbekiston Respublikasi RChOlari bilan kelishilgandan keyin qabul qilinishi kerak. 40. Fuqarolik maqsadlardagi REVni sotib olish (berish) va (yoki) oʻrnatish (qurish) uchun ruxsatnomalar ekspertiza, elektromagnit moslashuvini tahlil qilish, chastotalardan foydalanish imkoniyatlarini kelishish, radiochastotalarni biriktirish, REVni qurish va oʻrnatish uchun moʻljallangan maydonchalarni kelishish va radiochastota taqdimotlarini xorijiy davlatlarning aloqa maʼmuriyatlari bilan muvofiqlashtirish va Xalqaro elektraloqa ittifoqida roʻyxatdan oʻtkazish xizmatlari uchun mazkur Nizomga 5-ilovaning 7-bandida belgilangan toʻlov talabgor tomonidan toʻlangandan keyin beriladi. REVni sotib olish (berish) va (yoki) oʻrnatish (qurish) uchun ruxsatnomalarni berish toʻgʻrisida qaror qabul qilingan taqdirda, shu kunning oʻzida talabgorga mazkur Nizomga 5-ilovaning 7-bandida belgilangan toʻlovni toʻlash uchun hisobvaraq koʻrsatilgan xabarnoma YIDXP yoki “Litsenziya” AT orqali yuboriladi. Talabgor xabarnoma yuborilgan kundan boshlab oʻttiz kundan ortiq boʻlmagan muddatda REVni sotib olish (berish) va (yoki) oʻrnatish (qurish) uchun ruxsatnoma berilishi uchun toʻlov toʻlaydi. REVni sotib olish (berish) va (yoki) oʻrnatish (qurish) uchun ruxsatnomalarni berganlik uchun toʻlov toʻlangandan soʻng “Litsenziya” AT yoki YIDXPda QR-kod (matrik shtrixli kod) qoʻyilgan ruxsat etish xususiyatiga ega hujjat avtomatik ravishda shakllantiriladi va talabgorning “Litsenziya” AT yoki YIDXPdagi shaxsiy kabinetiga elektron shaklda yuboriladi. 41. Fuqarolik maqsadlardagi REVni sotib olish (berish) va (yoki) oʻrnatish (qurish) uchun ruxsatnomalarni berganlik uchun yigʻim quyidagi tartibda taqsimlanadi: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 11,25 foizi — Yagona interaktiv davlat xizmatlari portali orqali davlat xizmatlarini koʻrsatganlik uchun, shuningdek, 0,5 foizi Yagona billing tizimi orqali davlat xizmatlari koʻrsatganlik uchun Raqamli texnologiyalar vazirligi huzuridagi Raqamli texnologiyalarni rivojlantirish jamgʻarmasining elektron hukumat va raqamli iqtisodiyotning idoralararo loyihalarini moliyalashtirish boʻyicha maxsus hisobvaragʻiga; qolgan mablagʻlar — EMMMning hisob raqamiga yoʻnaltiriladi. 42. Fuqarolik maqsadlardagi REV uchun radiochastotalarni biriktirish jarayonida ilmiy tadqiqotlar oʻtkazish, chastota-hududiy tarqoqlik normalari va turli vazifadagi REV radiochastotalaridan birgalikda foydalanish shartlarini ishlab chiqish yoki REV elektromagnit moslashuvining tabiiy sharoitdagi sinovlarini oʻtkazish talab qilinsa, bu ishlarni bajarish uchun haq toʻlash manfaatdor yuridik yoki jismoniy shaxslar va bu ishlarni bajaradigan tashkilotlar oʻrtasida tuziladigan shartnomalar boʻyicha bajariladi. 43. REVni sotib olish (berish) va (yoki) oʻrnatish (qurish) ruxsatnomasining amal qilish davrida radiochastota spektridan foydalanuvchi uskunani sozlash, sinovdan oʻtkazish uchun radiochastotalardan foydalanish huquqiga ega. Radiochastota spektridan foydalanuvchi REVni sozlash, sinovdan oʻtkazish davrida radiochastotalardan foydalanishni boshlash sanasidan ikki kun avval foydalanish muddati va texnik shartlar toʻgʻrisidagi axborotni oʻz ichiga olgan bildirishnomani RChOga taqdim etadi. Shu bilan birga REVni sozlash, sinovdan oʻtkazish uchun radiochastotalardan foydalanish muddati uch kundan oshmasligi kerak. Koʻrsatilgan ishlarni oʻtkazish uchun murojaatlar soni ularning zarurligi bilan belgilanadi. REVni sotib olish (berish) va (yoki) oʻrnatish (qurish) uchun ruxsatnomaning amal qilish muddati davrida foydalanish uchun ruxsatnomani rasmiylashtirmasdan REVdan yuridik va jismoniy shaxslarga xizmatlar koʻrsatish (tijorat maqsadlari) uchun foydalanish taqiqlanadi. 44. REVni sotib olish (berish) va (yoki) oʻrnatish (qurish) uchun berilgan ruxsatnomaning amal qilish muddati davomida radiochastota spektridan foydalanuvchi uskunani olishi va oʻrnatishi, qurilish ishlarini bajarishi, uskunani sozlashi, sinovdan oʻtkazishi, shuningdek, undan foydalanish uchun ruxsatnomani rasmiylashtirishi kerak. 45. Talabgor REVni xorijdan sotib olish va (yoki) oʻrnatish (qurish) uchun ruxsat berish tusidagi hujjatlarni rasmiylashtirgandan keyin talabgorga ushbu Nizomning 4-bobida koʻzda tutilgan tartibda bu vositalarni Oʻzbekiston Respublikasi hududiga olib kirish uchun ruxsatnoma beriladi. 46. Oʻzbekiston Respublikasi Mudofaa vazirligi va Davlat xavfsizlik xizmati radiochastota taʼminotidagi radiochastota spektridan foydalanuvchilarga REV va YuChQni xorijdan olib kirish uchun ruxsatnomalar Oʻzbekiston Respublikasi Mudofaa vazirligi va Davlat xavfsizlik xizmati tomonidan mazkur qaror asosida qabul qilingan ichki yoʻriqnomaga muvofiq beriladi. 47. Fuqarolik maqsadlardagi REV va YuChQni bojxona chegarasi orqali oʻtkazish EMMM tomonidan REV uchun oldin berilgan sotib olish (berish) va (yoki) oʻrnatish (qurish) hamda YuChQ uchun sotib olish (berish) ruxsatnomasi mavjud boʻlgan hollarda xorijdan olib kirish uchun ruxsatnomalar EMMM tomonidan YIDXP yoki “Yagona darcha” bojxona axborot tizimi orqali rasmiylashtiriladi. 48. Agar talabgor fuqarolik maqsadlardagi barcha REVni Oʻzbekiston Respublikasi hududiga sotish maqsadida olib kirayotgan boʻlsa, EMMMning olib kirish ruxsatnomasini olishdan oldin Kengashning RChOlari bilan kelishish natijalari asosida olingan texnik xulosani taqdim qilishi kerak. Bunday holda sotib olish (berish) va (yoki) oʻrnatish (qurish) ruxsatnomalarini rasmiylashtirish talab qilinmaydi. 49. Fuqarolik maqsadlardagi REVni xorijdan olib kirish ruxsatnomalari EMMMda yetti ish kuni ichida rasmiylashtiriladi. Fuqarolik maqsadlardagi YuChQni xorijdan olib kirish ruxsatnomalari EMMMda besh ish kuni ichida rasmiylashtiriladi. Oʻzbekiston Respublikasi hududiga REV va YuChQni olib kirish boʻyicha arizalarni EMMM tomonidan koʻrib chiqish mazkur Nizomga 2-ilovada keltirilgan sxemaga muvofiq amalga oshiriladi. 50. Fuqarolik maqsadlardagi REV va YuChQni xorijdan olib kirish ruxsatnomasini olish uchun talabgor EMMMga ushbu Nizomga 6-ilova bilan tasdiqlangan pasportning 5-bandida belgilangan hujjatlarni taqdim etadi. 51. Muayyan qurilmaning REVga taalluqligi toʻgʻrisida xulosani olish zarur boʻlgan hollarda EMMMga olib kirilayotgan qurilmaning toʻliq texnik tavsifi va tovar-transport hujjatlari (invoys, yukxatlar) taqdim etiladi. 52. Xorijdan olib kirilayotgan REVning turlari va miqdori toʻgʻrisidagi maʼlumotlar hamda avval berilgan sotib olish (berish) va (yoki) oʻrnatish (qurish) ruxsatnomasida koʻrsatilgan maʼlumotlar oʻrtasida farqlar mavjud boʻlgan holda talabgorga uch ish kuni ichida xorijdan olib kirish uchun ruxsatnoma berishni rad etish toʻgʻrisida asoslangan javob xati (ushbu Nizomning 6-bobi) beriladi. 53. REVni sotib olish (berish) va (yoki) oʻrnatish (qurish) hamda YuChQni sotib olish (berish) ruxsatnomasiga ega boʻlmasdan turib xorijdan olib kirish ruxsatnomasini berishga mazkur Nizomga 6-ilova bilan tasdiqlangan pasportning 12-bandida nazarda tutilgan hollarda yoʻl qoʻyiladi. 54. Qolgan barcha hollarda xorijdan olib kirish uchun ruxsatnoma REVni sotib olish (berish) va (yoki) oʻrnatish (qurish) hamda YuChQni sotib olish (berish) uchun tegishli ruxsatnomalar rasmiylashtirilmaguncha berilmaydi. Oʻzbekiston Respublikasi hududiga fuqarolik maqsadlardagi radiohavaskorlik uskunasini olib kirish faqat EMMMning foydalanish uchun ruxsatnomasi boʻlganda amalga oshiriladi. Oʻzbekiston Respublikasi hududiga radiohavaskorlikning yangi turdagi va yangi raqamli modulatsiya uskunalarini olib kirish va foydalanish Kengashning alohida qarorlari asosida amalga oshiriladi. 55. Xorijdan olib kirish uchun ruxsatnoma radiochastotalar va REVdan foydalanish uchun asos boʻlib hisoblanmaydi, havaskorlik radiostansiyalari bundan mustasno. 56. Qurilishi tugallangan obyektlarni foydalanishga qabul qilish komissiyalarining dalolatnomalari bilan rasmiylashtiriladi. Bino ichida aloqani tashkil etish maqsadida mobil aloqa operatorlari uchun ajratilgan radiochastota polosalarida mobil aloqa tayanch stansiyasining effektiv izotrop nurlanish quvvati 500 mVt dan oshmagan holda foydalanish uchun ruxsatnoma rasmiylashtirilmaydi, bunda radiochastota spektridan foydalanuvchi tomonidan mobil aloqa tayanch stansiyasining qurilish-montaj ishlarini boshlashdan oldin oʻrnatilish joyi va asosiy texnik parametrlari toʻgʻrisidagi maʼlumot oʻn ish kunida EMMMga xabarnoma shaklida taqdim etiladi. 57. Talabgor, fuqarolik maqsadida qoʻllaniladigan REVdan foydalanish uchun ruxsatnoma berish toʻgʻrisidagi xatga REV uchun toʻldirilgan soʻrovnoma va qabul qilish komissiyasining dalolatnomasini ilova qilgan holda EMMMga YIDXP yoki “Litsenziya” AT orqali (belgilangan tartibda davlat sirlarini yoki qonunchilikka muvofiq foydalanilishi cheklangan axborotni oʻz ichiga olgan maʼlumotlar bevosita RChOga) taqdim etadi. REVdan foydalanish huquqini beruvchi ruxsatnoma mazkur Nizomga 7-ilovaning 8-bandida belgilangan muddatda rasmiylashtiriladi. REVdan foydalanish boʻyicha arizalar mazkur Nizomga 3-ilovada keltirilgan sxemaga muvofiq EMMM tomonidan koʻrib chiqiladi. 58. Oʻzbekiston Respublikasining mudofaa va xavfsizligini taʼminlash maqsadidagi radiochastota spektridan foydalanuvchilarga REVdan foydalanish uchun ruxsatnomalar Oʻzbekiston Respublikasi Mudofaa vazirligi va Davlat xavfsizlik xizmati tomonidan mazkur qaror asosida qabul qilingan ichki yoʻriqnomaga muvofiq beriladi. 59. Radiochastota spektridan birgalikda foydalanmasdan telekommunikatsiya infratuzilmasidan birgalikda foydalanishni tashkil etish holatida foydalanish uchun ruxsatnoma har bir radiochastota spektridan foydalanuvchiga alohida beriladi. Radiochastota spektridan birgalikda foydalanishni tashkil etish holatida faqat uskuna egasining yoki ijarachining radiochastota polosalarida birgalikda foydalanishni tashkil etishga ruxsat beriladi, bunda qoʻshimcha radiochastota spektridan foydalanuvchilarga foydalanish uchun ruxsatnoma rasmiylashtirish talab qilinmaydi. Radiochastota polosalarida birgalikda foydalanishni tashkil etayotgan uskuna egasi yoki ijarachi oʻn ish kuni ichida tegishli RChOga har bir qoʻshimcha radiochastota spektridan foydalanuvchining ish boshlashi toʻgʻrisidagi maʼlumotiga birgalikda foydalanilayotgan telekommunikatsiya infratuzilmasiga berilgan foydalanish uchun ruxsatnomaning raqami, qoʻshimcha radiochastota spektridan foydalanuvchilarning maʼlumotlari va ular foydalanadigan radiochastota polosalari, radioaloqa standartlari va radioaloqa texnologiyalarini koʻrsatgan holdagi xabarnomani taqdim etishi kerak. Radiochastota spektridan birgalikda foydalanayotgan barcha radiochastota spektridan foydalanuvchilar uchun nurlanishning tarmoqlararo moslashuvi radiochastota polosalarida birgalikda foydalanishni tashkil etayotgan uskuna egasi yoki ijarachi tomonidan taʼminlanishi kerak. 60. Tarkibiga majburiy ravishda EMMM va Oʻzkomnazorat, talabgor va pudratchi vakillari kiradigan fuqarolik maqsadlardagi REVni qabul qilish komissiyasi ishni tugatgandan keyin uch ish kuni ichida qurilish normalariga muvofiq REVni foydalanishga topshirish mumkinligi toʻgʻrisidagi dalolatnoma shaklidagi xulosani rasmiylashtiradi. Bunda qabul qilish dalolatnomasini rasmiylashtirmasdan quyidagi REVdan foydalanish uchun ruxsatnomalarni berishga yoʻl qoʻyiladi: a) harakatdagi (mobil) aloqaning tayanch stansiyalari, radiorele stansiyalari va antenna machta inshootlari uchun; shaxsiy (yakka tartibda) foydalaniladigan REV va maʼlumotlar uzatish abonent stansiyalari hamda radioulanish tizimlari uchun; Wi-Fi texnologiyasini qoʻllagan holda keng polosali radioulanish tizimlari uchun; shuningdek, quvvati 50 Vtdan kam boʻlgan harakatdagi va turgʻun radiotelefon aloqa REV uchun; b) diplomatik va konsullik vakolatxonalari hududida joylashgan statsionar REV uchun. 61. Fuqarolik maqsadida qoʻllaniladigan REVdan foydalanish boʻyicha talabgor EMMMga qabul qilish komissiyasi dalolatnomasining nusxasini taqdim etadi. Qabul qilish komissiyasining dalolatnomasi olingan vaqtdan boshlab REVdan foydalanish huquqini beruvchi ruxsatnoma oʻn ish kuni davomida rasmiylashtiriladi. REVdan foydalanish uchun ruxsatnomalarni berish toʻgʻrisida qaror qabul qilingan taqdirda, shu kunning oʻzida “Litsenziya” AT yoki YIDXP talabgorga mazkur Nizomga 7-ilovaning 7-bandida belgilangan toʻlovni toʻlash uchun hisobvaraq koʻrsatilgan xabarnoma yuboriladi. Talabgor xabarnoma yuborilgan kundan boshlab oʻttiz kundan ortiq boʻlmagan muddatda REVdan foydalanish uchun ruxsatnomalarni berganlik uchun toʻlovni toʻlaydi. REVdan foydalanish uchun ruxsatnomalar toʻlov amalga oshirilgan kunda mazkur Nizomga 7-ilovaning 7-bandiga muvofiq REVdan foydalanish uchun ruxsatnomalarni berganlik uchun toʻlov toʻlangandan soʻng “Litsenziya” AT yoki YIDXPda QR-kod (matrik shtrixli kod) qoʻyilgan ruxsat etish xususiyatiga ega hujjat avtomatik ravishda shakllantiriladi va talabgorning “Litsenziya” AT yoki YIDXPdagi shaxsiy kabinetiga elektron shaklda yuboriladi. 62. REVdan foydalanish uchun ruxsatnomalarni berganlik uchun yigʻim quyidagi tartibda taqsimlanadi: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 11,25 foizi — Yagona interaktiv davlat xizmatlari portali orqali davlat xizmatlarini koʻrsatganlik uchun, shuningdek, 0,5 foizi Yagona billing tizimi orqali davlat xizmatlari koʻrsatganlik uchun Raqamli texnologiyalar vazirligi huzuridagi Raqamli texnologiyalarni rivojlantirish jamgʻarmasining elektron hukumat va raqamli iqtisodiyotning idoralararo loyihalarini moliyalashtirish boʻyicha maxsus hisobvaragʻiga; qolgan mablagʻlar — EMMMning hisob raqamiga yoʻnaltiriladi. 63. Fuqarolik maqsadida qoʻllaniladigan REVga ekspluatatsion yigʻim uchun hisob berilgan vaqtdan boshlab oʻttiz kun davomida toʻlov amalga oshiriladi. 64. Fuqarolik maqsadlardagi REVdan hamda Oʻzbekiston Respublikasi hududida vaqtincha boʻlgan va oʻz mamlakatining ruxsatnomasi (litsenziyasi)ga ega boʻlgan xorijiy davlatlarning fuqarolari rejalashtirilayotgan ishni boshlashdan bir oy oldin havaskorlik radiostansiyasidan foydalanish ruxsatnomasini olish uchun talabgor EMMMga mazkur Nizomga 7-ilovada keltirilgan pasportning 5-bandida nazarda tutilgan hujjatlarni taqdim etadi. 65. Fuqarolik maqsadida qoʻllaniladigan REVdan foydalanish ruxsatnomalari uchun har yillik toʻlovlarni oʻz vaqtida toʻlash bilan birga ruxsatnomaning amal qilish muddati tugashidan oʻn kun oldin keyingi davrga uzaytirish toʻgʻrisidagi ariza YIDXP yoki “Litsenziya” AT orqali EMMMga berilishi kerak. Foydalanish uchun ruxsatnomalarning muddati uzaytirilganligi uchun mazkur Nizomga 7-ilovaning 7-bandida nazarda tutilgan toʻlovning yarmi undiriladi hamda toʻlangan toʻlov ushbu Nizomning 62-bandida nazarda tutilgan tartibda taqsimlanadi. REVdan foydalanish uchun ruxsatnomalarning muddatini uzaytirish toʻgʻrisida qaror qabul qilingan taqdirda, talabgorga belgilangan toʻlovni toʻlash uchun hisobvaraq koʻrsatilgan xabarnoma “Litsenziya” AT yoki YIDXP orqali yuboriladi. Talabgor xabarnoma yuborilgan kundan boshlab oʻttiz kundan ortiq boʻlmagan muddatda REVdan foydalanish uchun ruxsatnomalarning muddatini uzaytirganlik uchun toʻlovni toʻlaydi. REVdan foydalanish uchun ruxsatnomalar toʻlov amalga oshirilgan kunda mazkur Nizomga 7-ilovaning 7-bandiga muvofiq REVdan foydalanish uchun ruxsatnomalarning muddatini uzaytirganlik uchun toʻlov toʻlangandan soʻng “Litsenziya” AT yoki YIDXPda QR-kod (matrik shtrixli kod) qoʻyilgan ruxsat etish xususiyatiga ega hujjat avtomatik ravishda shakllantiriladi va talabgorning “Litsenziya” AT yoki YIDXPdagi shaxsiy kabinetiga elektron shaklda yuboriladi. 66. Foydalanish ruxsatnomasining muddatini uzaytirish haqidagi ariza koʻrib chiqilayotgan paytda uning amal qilish muddati tugab qolsa, hujjat egasi tegishli faoliyatni (harakatlarni) EMMM qarori qabul qilingunga qadar davom ettirish huquqiga ega. 67. REVdan foydalanish huquqini beruvchi ruxsatnoma litsenziyani qayta rasmiylashtirish, amal qilishini uzaytirish davrida zarur boʻlganda talabgorga uch oy muddatgacha rasmiylashtiriladi. 68. Litsenziyani qayta rasmiylashtirish va amal qilishini uzaytirish davrida foydalanish ruxsatnomasini rasmiylashtirish uchun talabgor YIDXP yoki “Litsenziya” AT orqali murojaat qiladi. 69. RChOlari REVdan foydalanish ruxsatnomalarini radiochastota spektridan foydalanuvchilarga berishda amaldagi qonunchilikka muvofiq REVdan foydalanish uchun vaqtincha cheklovlarni kiritish mumkinligi toʻgʻrisida ogohlantiradilar. REVdan oʻquv maqsadlarida (efirga chiqmasdan) foydalanish ruxsatnomasi toʻlovlar undirilmasdan EMMM tomonidan rasmiylashtiriladi. 70. Ishlayotgan REVni ijaraga beruvchining talabi boʻyicha binolarni rekonstruksiya va/yoki qurishda, uskunani oʻrnatish joylarini oʻzgartirishning boshqa sabablariga koʻra demontaj qilish zarurati yuzaga kelgan hollarda, shuningdek, davlat, jamoat tadbirlari, telekommunikatsiya operatorlari murojaatlariga asosan aloqa sifatini yaxshilashga qaratilgan ishlar Vazirlik bilan kelishuv asosida yangi oʻrnatilish manzili boʻyicha REVga sotib olish (berish) va (yoki) oʻrnatish (qurish) uchun ruxsatnoma boʻlgan taqdirda REVdan xizmatlar koʻrsatish uchun vaqtincha foydalanishga yoʻl qoʻyiladi. 71. Fuqarolik maqsadida qoʻllaniladigan REV uchun radiochastota spektrdan foydalanuvchilarga ruxsatnomalar berishni (radiochastotalar yoki radiochastota polosalarini biriktirish) rad etish uchun quyidagilar asos boʻladi: ruxsatnomalarni berish uchun zarur boʻlgan hujjatlar talabgor tomonidan toʻliq boʻlmagan hajmda taqdim etilganligi; talabgorning ruxsat berishga oid talablar va shartlarga muvofiq emasligi; talabgor tomonidan taqdim etilgan hujjatlarda notoʻgʻri yoki buzib koʻrsatilgan maʼlumotlarning mavjudligi; ishlaydigan va foydalanilishi rejalashtirilayotgan REV bilan elektromagnit moslashuv toʻgʻrisida texnik ekspertizaning yakunlari boʻyicha asoslangan salbiy xulosa olinganligi; YuChQ amaldagi sanoat radioxalaqitlarining yoʻl qoʻyiladigan darajalari uchun normativ hujjatlar talablariga yoki ruxsatnoma talablariga (Kengash qarorlari, EMMM ruxsatnomalari) mos kelmaganda; tegishli ruxsatnomalar berilganligi uchun toʻlov amalga oshirilmaganda; biriktirilishi soʻralgan radiochastotalar “HR” tomonidan ustuvor foydalanish uchun moʻljallangan radiochastota polosalarida joylashganda; biriktirilgan radiochastotadan foydalanishni xalqaro muvofiqlashtirishni oʻtkazishning yakunlari boʻyicha asoslangan salbiy xulosa olinganligi, agar bunday kelishish Xalqaro elektraloqa ittifoqining Radioaloqa reglamentida va boshqa xalqaro shartnomalarda koʻzda tutilgan boʻlsa. Boshqa asoslarga koʻra, shu jumladan, fuqarolik maqsadida qoʻllaniladigan REV uchun radiochastota spektridan foydalanuvchilarga ruxsatnomalarni berishni maqsadga muvofiq emas degan sabablar bilan rad etishga yoʻl qoʻyilmaydi. Ushbu moddaning ikkinchi, toʻrtinchi va yettinchi xatboshilarida koʻrsatilgan hollar aniqlanganda, agar arizada bartaraf etish mumkin boʻlgan kamchiliklar mavjud boʻlsa, vakolatli organ ularni bartaraf etish uchun talabgorga muddat beradi. Kamchiliklarni bartaraf etish zarurligi toʻgʻrisidagi xabarnoma vakolatli organ tomonidan YIDXP yoki “Litsenziya” AT orqali talabgorga bir ish kuni ichida yuboriladi. Xabarnoma taqdim etilgan hujjatlarda aniqlangan kamchiliklar hamda ularni bartaraf etish usullari, shuningdek, talabgor koʻrsatilgan sabablarni bartaraf qilib, tegishli hujjatlarni koʻrib chiqish uchun takroran taqdim etishi mumkin boʻlgan muddat koʻrsatilgan holda yuboriladi. Xabarnomada koʻrsatilgan muddat kamchiliklarni bartaraf etish uchun zarur boʻladigan vaqtga mutanosib boʻlishi, lekin ushbu muddat oʻttiz ish kunidan ortiq boʻlmasligi kerak. EMMM aniqlangan kamchiliklarni bartaraf etish uchun talabgorga malakali xodimlarni izlashda, hujjatlar hamda dasturlarni maromiga yetkazish uchun mutaxassislarni jalb etishda, shuningdek, litsenziyalarni hamda ruxsat etish xususiyatiga ega boshqa hujjatlarni olish uchun zarur shart-sharoitlarni yaratishda yordam koʻrsatishi va tavsiyalar berishi kerak, bundan talabgorlar taklif etilgan yordamni rad etgan hollar mustasno. Kamchiliklarni bartaraf etish toʻgʻrisidagi xabarnoma yuborilgan taqdirda, litsenziyani yoki ruxsat etish xususiyatiga ega hujjatni berish toʻgʻrisidagi arizani koʻrib chiqish muddati toʻxtatib turiladi. Hujjatlar xabarnomada koʻrsatilgan kamchiliklarni bartaraf etmasdan yoki xabarnomada koʻrsatilgan muddat oʻtgandan keyin takroran taqdim etilgan taqdirda, EMMM ruxsat etish xususiyatiga ega hujjatni berishni rad etishga haqli. Bunda ruxsat etish xususiyatiga ega hujjatni berishni kamchiliklarni bartaraf etish toʻgʻrisidagi xabarnomada koʻrsatilmagan yangi asoslar boʻyicha rad etishga yoʻl qoʻyilmaydi. 72. Ruxsatnomani berish rad etilgan holda talabgorga rad etish sabablari, qonunchilikning aniq normalari va talabgor koʻrsatilgan sabablarni bartaraf etib hujjatlarni qayta koʻrib chiqish uchun taqdim etishi mumkin boʻlgan muddatni koʻrsatgan holda YIDXP yoki “Litsenziya” AT orqali (belgilangan tartibda davlat sirlarini yoki qonunchilikka muvofiq foydalanilishi cheklangan axborotni oʻz ichiga olgan maʼlumotlar bevosita RChO tomonidan) xabarnoma yuboriladi. Xabarnomada koʻrsatilgan muddat kamchiliklarni bartaraf etish uchun zarur boʻladigan vaqtga mutanosib boʻlishi, lekin ushbu muddat oʻttiz ish kunidan ortiq boʻlmasligi kerak. 73. Hujjatlar qayta koʻrib chiqilayotganda RChO tomonidan avvalroq talabgorga yozma ravishda bayon qilinmagan rad etish sabablarini keltirishga yoʻl qoʻyilmaydi, avval koʻrsatilgan sabablar bartaraf etilganligini tasdiqlovchi hujjatlar bilan bogʻliq rad etish sabablarini keltirish bundan mustasno. 74. Radiochastota spektridan foydalanuvchi qayta tuzilganda, uning nomi yoki joylashgan joyi (pochta manzili) oʻzgargan holda radiochastota spektridan foydalanuvchi yoki uning huquqiy vorisi qayta roʻyxatdan oʻtgandan keyin besh ish kunida RChOga koʻrsatilgan maʼlumotlarni tasdiqlovchi hujjatlarni ilova qilgan holda ruxsatnomalarni qayta rasmiylashtirish toʻgʻrisidagi arizani berishi lozim. Ruxsatnomalarni qayta rasmiylashtirish uchun ariza bergan radiochastota spektridan foydalanuvchi yoki uning huquqiy vorisi unda koʻrsatilgan ishlarni va (yoki) ariza qabul qilingan sana toʻgʻrisidagi RChOning belgisi qoʻyilgan ruxsatnomalarni qayta rasmiylashtirish toʻgʻrisida berilgan ariza asosida faoliyatni amalga oshiradi. Ruxsatnomalarni qayta rasmiylashtirish va ruxsatnomalarni berish RChO tomonidan ruxsatnomalarni qayta rasmiylashtirish toʻgʻrisidagi ariza olingan kundan boshlab besh ish kunida amalga oshiriladi. Ruxsatnomalarni qayta rasmiylashtirishda RChO berilgan ruxsatnomalar reyestriga tegishli oʻzgartirishlarni kiritadi. 75. YuChQni sotib olish (berish) ruxsatnomasini qayta rasmiylashtirish: Fuqarolik maqsadlardagi YuChQga egalik qiluvchi — yuridik shaxs oʻzgarganda, nomi yoki joylashgan joyi (pochta manzili) oʻzgarganda yoki YuChQga egalik qiluvchi — jismoniy shaxsning familiyasi, ismi, otasining ismi oʻzgarganda, egalik qiluvchi yoki uning huquqiy vorisi qayta roʻyxatdan oʻtkazilgandan soʻng besh ish kunida EMMMga koʻrsatilgan maʼlumotlarni tasdiqlovchi hujjatlarni ilova qilib ruxsatnomani qayta rasmiylashtirish toʻgʻrisidagi arizani topshirishga majbur. Ruxsatnoma qayta rasmiylashtirilguncha ruxsatnomani qayta rasmiylashtirish toʻgʻrisidagi arizani topshirgan YuChQga egalik qiluvchi yoki uning huquqiy vorisi ariza qabul qilingan sana toʻgʻrisida EMMMning belgisi bilan ruxsatnomani qayta rasmiylashtirish toʻgʻrisidagi berilgan ariza asosida unda koʻrsatilgan harakatlarni bajaradi yoki amalga oshiradi. Ruxsatnomani qayta rasmiylashtirish tegishli hujjatlarni ilova qilib ruxsatnomani qayta rasmiylashtirish toʻgʻrisidagi ariza olingan kundan boshlab besh ish kuni ichida amalga oshiriladi. 76. REVni sotib olish (berish) va (yoki) oʻrnatish (qurish) ruxsatnomasi muddatini uzaytirish: agar talabgor tomonidan REVni sotib olish (berish) va (yoki) oʻrnatish (qurish) uchun berilgan ruxsatnomaning amal qilish muddati davomida kerakli ishlar bajarilmagan boʻlsa, talabgorning murojaati boʻyicha belgilangan tariflarga muvofiq qayta toʻlovni amalga oshirgan holda ruxsatnoma uzaytirilishi mumkin; arizada ruxsatnomada belgilangan muddatda kerakli ishlarni bajara olmaslik sabablari koʻrsatiladi. REVni sotib olish (berish) va (yoki) oʻrnatish (qurish) ruxsatnomalari boʻyicha ishlarni bajarish muddatining uzaytirilishi toʻgʻrisidagi ariza ularning amal qilish muddati tugagunga qadar berilishi kerak. 77. YuChQni sotib olish (berish) ruxsatnomasi muddatini uzaytirish: YuChQni sotib olish (berish) ruxsatnomasining amal qilish muddati tugashining soʻnggi oʻn kuni ichida ariza topshiriladi va ruxsatnomaning muddati uzaytirilganligi uchun toʻlov amalga oshiriladi. YuChQni sotib olish (berish) ruxsatnomasining amal qilish muddatini uzaytirish ularni berish uchun koʻzda tutilgan tartibda amalga oshiriladi. 78. REVdan foydalanish ruxsatnomasining amal qilishi quyidagi asoslarga koʻra toʻxtatib turiladi: a) ruxsat berish talablari va shartlari buzilganligi aniqlanganda; b) telekommunikatsiya xizmatlarini koʻrsatish faoliyatini amalga oshirish huquqini beruvchi litsenziyaning amal qilishini toʻxtatib turish, agar bunday faoliyat radiochastota spektridan foydalanish bilan bogʻliq boʻlsa; v) RChO, Oʻzkomnazoratning ruxsatnoma yoki foydalanish shartnomasi shartlarining aniqlangan kamchiliklarini bartaraf etish majburiyatini yuklovchi qarori bajarilmaganda; g) ruxsatnomani berish uchun davriy toʻlov amalga oshirilmaganda; d) radiochastota spektrining maʼlum polosalaridan oʻta muhim davlat ehtiyojlari uchun foydalanish zaruratining yuzaga kelishi. e) Vazirlar Mahkamasining “Oʻzbekiston Respublikasida radiochastota spektridan foydalanganlik uchun haq toʻlash tartibi toʻgʻrisidagi nizomni tasdiqlash haqida” 2001-yil 26-oktabrdagi 429-son qaroriga muvofiq radiochastota spektridan foydalanganlik uchun belgilangan haq toʻlanmaganda. 79. REVni sotib olish (berish) va (yoki) oʻrnatish (qurish) ruxsatnomasining amal qilishi quyidagi hollarda toʻxtatib turilishi mumkin: radiochastota spektridan foydalanuvchining arizasi boʻyicha; ruxsat berish talablari va shartlari buzilganda; telekommunikatsiyalar sohasida faoliyatni amalga oshirish litsenziyasining amal qilishi toʻxtatib turilganda, agar bunday faoliyat radiochastota spektridan foydalanish bilan bogʻliq boʻlsa; ruxsatnoma yoki foydalanish shartnomasi shartlarida aniqlangan kamchiliklarni bartaraf etish majburiyatini yuklovchi RChO, Oʻzkomnazoratning qarori bajarilmaganda. 80. Ruxsatnomaning amal qilishini oʻn kungacha muddatga toʻxtatib turish RChO tomonidan, oʻn kundan ortiq, lekin olti oydan koʻp boʻlmagan muddatga esa — sud tomonidan amalga oshiriladi. RChOning ruxsatnomaning amal qilishini toʻxtatib turish toʻgʻrisidagi qarori ruxsat etish xususiyatiga ega hujjatni olgan shaxsga ruxsat etish xususiyatiga ega hujjatning amal qilishini toʻxtatib turish sabablari va qonunchilikning aniq normalari koʻrsatilgan holda qaror qabul qilingan kundan eʼtiboran bir ish kunidan kechiktirmay YIDXP yoki “Litsenziya” AT orqali elektron shaklda yetkaziladi. 81. Ruxsatnomalar quyidagilarga asoslanib bekor qilinadi: ruxsatnomani olgan shaxs ruxsatnomani bekor qilish toʻgʻrisida ariza bilan murojaat etganda; yuridik shaxs tugatilganda — tugatilgan paytdan yoki qayta tashkil qilish natijasida uning faoliyati tugatilganda — qayta tashkil qilish paytidan, uning qayta tashkil etilishi bundan mustasno, shuningdek, yuridik shaxslar qoʻshib yuborilgan taqdirda, yangi tashkil etilgan yuridik shaxs davlat roʻyxatiga olingan sanada Kengashning radiochastotalarning bir xil diapazonlari (nominallari)dan va bir xil REVdan foydalanish toʻgʻrisidagi qarori boʻlsa; yakka tartibdagi tadbirkor davlat roʻyxatidan oʻtkazilganligi toʻgʻrisidagi guvohnomaning amal qilishi tugatilganda; talabgor tomonidan bir yil davomida ruxsat berish talablari muntazam ravishda (ikki va undan ortiq) yoki bir marta qoʻpol ravishda buzilganda, agar ushbu buzilishlar talabgorning huquqlari va qonuniy manfaatlariga, fuqarolarning hayoti va sogʻligʻiga, jamoat xavfsizligiga ziyon hamda atrof muhitga zarar yetkazishga olib kelgan boʻlsa; ruxsatnoma qalbaki hujjatlardan foydalangan holda olinganligi fakti aniqlanganda; ruxsatnoma ushbu bandning ikkinchi-toʻrtinchi xatboshilarida koʻrsatilgan holda RChO tomonidan va beshinchi-oltinchi xatboshilarida koʻrsatilgan holatda sud tomonidan bekor qilinadi. Yuridik, jismoniy shaxs tomonidan ruxsatnoma bekor qilinganligi toʻgʻrisida sud qarori REV egasiga va RChOlariga qonunchilik hujjatlarida belgilangan muddatlarda yetkaziladi hamda RChOlari ushbu maʼlumotni bir ish kuni ichida ruxsatnomalar reyestriga kiritadi. 82. REVni sotib olish (berish) va (yoki) oʻrnatish (qurish) ruxsatnomasining amal qilishini tugatish uchun quyidagilar asos hisoblanadi: a) radiochastota spektridan foydalanuvchining arizasi boʻyicha; b) jismoniy shaxs vafot etganda, REV bilan ishlash qobiliyati cheklanganda, ishlash qobiliyatini yoʻqotgan deb tan olinganda; v) ruxsatnoma yoki foydalanish shartnomasining amal qilish muddati tugaganda; g) bajarish uchun ruxsatnoma berilgan bir martali ishni bajarish. 83. REVdan foydalanish huquqini beruvchi ruxsatnomaning amal qilishi quyidagi hollarda tugatiladi: a) ushbu Nizom 82-bandida koʻrsatilgan holatlarda; b) telekommunikatsiya xizmatlarini koʻrsatish faoliyatini amalga oshirish huquqini beruvchi litsenziyaning amal qilishini tugatish, agar bunday faoliyat radiochastota spektridan foydalanish bilan bogʻliq boʻlsa; v) REVdan foydalanganda fuqarolarning hayoti yoki sogʻligʻiga, jamiyat va davlatning axborot xavfsizligiga, shuningdek atrof muhit holatiga real xavf yuzaga kelgan hollarda; g) biriktirilgan radiochastotalardan voz kechilganda; d) belgilangan muddat davomida biriktirilgan radiochastotalardan foydalanilmaganda; e) REVdan foydalanish ruxsatnomasining amal qilish muddatini toʻxtatib turish uchun asos boʻlib xizmat qilgan buzilish bartaraf etilmaganda. 84. Havaskorlik radiostansiyasidan foydalanish ruxsatnomasi quyidagi hollarda tugatiladi: a) radio orqali maxfiy, uzatilishi mumkin boʻlmagan maʼlumotlar uzatilganda; b) radiohavaskorlarning qadr-qimmatini obroʻsizlantiruvchi xatti-harakatlar va soʻzlashuvlar uchun; v) radiohavaskorlik kodlarida koʻzda tutilmagan shifrlar, kodlar va ixtiyoriy qisqartmalar qoʻllanganligi uchun; g) berilmagan radiochaqiruv nomi bilan yoki ularsiz ishlaganlik uchun; d) radiouzatkichning ruxsatnomada koʻrsatilgan quvvatiga nisbatan ortib ketgan holda ishlashi; e) nomaqbul nurlanishlar bilan televideniye va radio qabul qilishiga xalaqitlarni hosil qiluvchi radiouzatkichlarda ishlash; j) nurlanuvchi radiouzatkich diapazonini boshqasiga sozlash. 85. Sotib olish (berish) ruxsatnomasi asosida egalik qiluvchi tomonidan YuChQni oʻrnatish ishlari, shuningdek YuChQ nurlanishining industrial radioxalaqitlar yoʻl qoʻyiladigan darajalariga muvofiqligining majburiy nazorat oʻlchashlari oʻtkaziladi. 86. YuChQga egalik qiluvchining murojaati boʻyicha uning texnik parametrlarini oʻlchashlar belgilangan tartibda EMMM yoki akkreditatsiyalangan sinov laboratoriyalari (markazlari) tomonidan amalga oshiriladi. YuChQ normalangan metrologik tavsiflarga ega boʻlgan hollarda egalik qiluvchi belgilangan tartibda uning metrologik nazoratdan oʻtishini taʼminlaydi. 87. YuChQ texnik parametrlarini nazorat oʻlchashlarda YuChQning tegishli turlari uchun oʻlchash usullari va industrial radioxalaqitlarning yoʻl qoʻyiladigan darajalari boʻyicha texnik jihatdan tartibga solish sohasidagi normativ hujjatlarga amal qilinadi. 88. Tekshirishni oʻtkazish va oʻlchashlar bayonini tuzish har bir YuChQ uchun alohida amalga oshiriladi. 89. YuChQni oʻlchash bilan bogʻliq barcha ishlar faqat YuChQga egalik qiluvchining ruxsati bilan va uning bevosita kuzatuvi ostida (agar YuChQga egalik qiluvchi jismoniy shaxs boʻlsa) yoki maxsus vakolatga ega shaxsning bevosita kuzatuvi ostida (agar YuChQga egalik qiluvchi yuridik shaxs boʻlsa) oʻtkazilishi kerak. 90. YuChQ texnik parametrlarini tekshirishda uning ishchi chastotasini oʻlchash va uning barqarorligi, radioxalaqitlar maydonining kuchlanishi va kuchlanganligini oʻlchash amalga oshiriladi. 91. Oʻtkazilgan oʻlchashlarning natijalari boʻyicha ikki nusxada bayon tuziladi, unda har bir tekshirilgan qurilmaning belgilangan talablarga muvofiqligi va aniqlangan kamchiliklar aks ettiriladi. YuChQ sanoat radioxalaqitlarining yoʻl qoʻyiladigan darajalari uchun belgilangan normalarga muvofiq kelsa, bayonda ulardan foydalanishga kiritish yoki ularni keyingi foydalanish imkoniyati toʻgʻrisida qayd etiladi. Bayon EMMM va korxona vakillari yoki YuChQga egalik qiluvchi tomonidan imzolanadi, bayonning bir nusxasi YuChQga egalik qiluvchiga topshiriladi. 92. Nazorat oʻlchashlarining natijalari boʻyicha salbiy xulosa olinganda texnik parametrlar belgilangan normalarga keltirilishi belgilangan koʻrsatma EMMM tomonidan egalik qiluvchiga yuboriladi. 93. Texnologik jarayon, ish rejimi, foydalanish shartlari va joylari, xalaqitni bostirish tizimlari oʻzgarganda, shuningdek, YuChQ, uning ishchi elementi (press, quritish kamerasi, induktor, tigel va sh.k.) yoki xalaqitni bostirish vositalarini oʻrtacha yoki mukammal taʼmirlash bajarilgandan soʻng sanoat radioxalaqitlarning normalarga muvofiqligi va radiochastotalarning ruxsat etilgan polosasida ishlashi boʻyicha nazorat oʻlchashlarini qaytadan oʻtkazish zarur. 94. Fuqarolik maqsadlardagi YuChQga egalik qiluvchi EMMMni YuChQni oʻrnatish joyi oʻzgargan barcha hollarda xabardor qilishi kerak. YuChQni oʻrnatish joyi oʻzgarganligi toʻgʻrisida YuChQga egalik qiluvchidan xabarnoma olinganda YuChQning texnik parametrlarini tekshirish boʻyicha oʻlchashlar oʻtkaziladi. 95. Fuqarolik maqsadlardagi foydalanishda boʻlgan YuChQning sanoat radioxalaqitlarining yoʻl qoʻyiladigan darajalaridagi normalar talablariga nomuvofiqligi yoki radiochastotalarning ruxsat etilmagan polosasida ishlashi aniqlanganda, YuChQga egalik qiluvchiga EMMM tomonidan belgilangan muddatda (zarur ishlarni bajarishning murakkabligiga qarab oʻttiz ish kunidan koʻp boʻlmagan) aniqlangan buzilishlarni bartaraf etish uchun yozma koʻrsatma beriladi. Agar aniqlangan buzilishlar oʻz vaqtida bartaraf etilmasa, EMMM vakillari tomonidan texnik ekspertiza dalolatnomasi tuziladi. Agar YuChQning texnik parametrlarining aniqlangan buzilishlari radioaloqa ishiga, televideniye va radioeshittirish dasturlarini qabul qilishga xalaqit bersa, YuChQdan foydalanish shu xalaqitlar bartaraf qilingunga qadar toʻxtatib turiladi. 96. Ushbu Nizomning 95-bandida bayon qilingan barcha aniqlangan holatlar toʻgʻrisida EMMM dalolatnoma tuzilgan sanadan boshlab uch ish kunidan kechikmagan muddatda Oʻzkomnazoratga qonunchilikda belgilangan tartibda aniqlangan buzilishlarni bartaraf qilish maqsadida YuChQning ishlashini vaqtinchalik toʻxtatib turish boʻyicha zarur choralarni qabul qilishi uchun axborotni taqdim etadi. 97. Aniqlangan buzilishlar bartaraf etilgandan keyin YuChQ ishlashini tiklash toʻgʻrisida EMMMning qarorini qabul qilish uch ish kuni davomida oʻtkazilgan takroriy nazorat oʻlchashlarining natijalari asosida amalga oshiriladi. Bunda YuChQ ishlashini tiklash imkoniyati nazorat oʻlchashlarining bayonida aks ettiriladi va rasmiylashtirilgandan soʻng uning nusxasi EMMM tomonidan shu kunning oʻzida Oʻzkomnazoratga taqdim etiladi. 98. Oʻzbekiston Respublikasi hududida fuqarolik maqsadlarida foydalanishga moʻljallangan, mazkur Nizom 4-ilovasida nazarda tutilgan REV va YuChQga EMMM tomonidan berilgan olib kirish ruxsatnomasi mavjud boʻlgan taqdirda bojxona organi REV va YuChQni “erkin muomalaga chiqarish (import)” hamda “vaqtincha olib kirish” bojxona rejimlariga rasmiylashtiradi. Ushbu ruxsatnoma bojxona organiga YIDXP yoki “Yagona darcha” bojxona axborot tizimi orqali taqdim etiladi. Mazkur tartibning amal qilishi bojxona chegarasidan oʻtkaziladigan barcha REV va YuChQga taalluqli boʻlib, quyidagilar bundan mustasno: a) savdo tarmogʻi orqali sotishga ruxsat berilgan televideniye va radioeshittirish dasturlarini qabul qilish uchun moʻljallangan qurilmalar, maishiy radioelektronika buyumlari; b) Oʻzbekiston Respublikasi Mudofaa vazirligi, Ichki ishlar vazirligi, Favqulodda vaziyatlar vazirligi, Davlat xavfsizlik xizmati, Oʻzbekiston Respublikasi Prezidenti Davlat xavfsizlik xizmati, Milliy gvardiya, Elektron texnologiyalarini rivojlantirish markazi va Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi tomonidan Oʻzbekiston Respublikasi mudofaasi va xavfsizligini taʼminlash maqsadida foydalanish uchun olib kiriladigan REV va YuChQ; v) Xalqaro elektraloqa ittifoqi tavsiyalariga va Xalqaro fuqaro aviatsiyasi tashkilotining standartlariga mos keluvchi fuqaro aviatsiyasi korxonalari tomonidan parvozlarni va havodagi koʻchma xizmatni radionavigatsiya bilan taʼminlash maqsadlarida ishlatish uchun moʻljallangan bortdagi va erdagi REV; g) Oʻzbekiston Respublikasi hududi orqali tranzit tarzida oʻtkazilayotgan, bojxona nazorati ostida boʻlgan va Oʻzbekiston Respublikasi hududida boʻlgan butun vaqt davomida ishlatilmaydigan REV va YuChQ. Quyidagi bojxona rejimlariga rasmiylashtirilayotgan REV va YuChQning bojxona rasmiylashtiruvi uchun EMMMning ruxsati talab qilinmaydi: “bojxona ombori”; “erkin ombor”; “reeksport”; “yoʻq qilish” va “davlat foydasiga voz kechish”. Koʻrsatilgan rejimlar ostida joylashtirilgan REV va YuChQdan bojxona organlari hamda EMMM ruxsatisiz foydalanishga yoʻl qoʻyilmaydi. 99. Mudofaa va davlat xavfsizligini taʼminlash maqsadlaridagi REV va YuChQni Oʻzbekiston Respublikasi hududiga olib kirish uchun ruxsatnoma Mudofaa vazirligi va Davlat xavfsizlik xizmati tomonidan mazkur Nizom asosida qabul qilingan ichki yoʻriqnomalariga muvofiq beriladi. Oʻzbekiston Respublikasi hududiga barcha maqsadlarda foydalanishga moʻljallangan REV va YuChQni olib kirish uchun rasmiylashtirilgan RChOlarning ruxsatnomalari Kengash qarorlariga muvofiq boʻlishi kerak. Agar Oʻzbekiston Respublikasi hududiga olib kirilayotgan REV va YuChQdan foydalanish imkoniyati boʻlmasa, olib kirish uchun ruxsatnoma berish RChO tomonidan rad etiladi. 100. Rasmiy sport musobaqalarida, shuningdek, koʻrgazma va yarmarkalarda foydalanish uchun xorijga vaqtinchalik olib chiqilgan REV va YuChQni Oʻzbekiston Respublikasi hududiga qaytarib olib kirish, ushbu vositalar va qurilmalarni olib chiqish vaqtida ularni qaytarib olib kirish toʻgʻrisida bojxona organiga berilgan majburiyatlar asosida amalga oshiriladi. 101. Ushbu tartib talablari bajarilishi ustidan davlat nazoratini amalga oshirish maqsadida “vaqtincha saqlash”, “bojxona ombori”, “erkin ombor”, “reeksport”, “yoʻq qilish” va “davlat foydasiga voz kechish” bojxona rejimlariga rasmiylashtirilgan REV va YuChQ boʻyicha EMMM va Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi oʻrtasida elektron maʼlumot almashiladi. REV va YuChQni davlat foydasiga musodara qilish toʻgʻrisida qaror qabul qilgan davlat organi Oʻzkomnazoratni xabardor qiladi. 102. Oʻzkomnazorat REV va YuChQni xorijdan olib kelish tartibiga rioya etilishi masalasida olib borgan tekshiruvlar davomida aniqlangan qoida buzilishlari boʻyicha zarur choralar koʻrish uchun bojxona faoliyatiga oid qonunchilikka zid ravishda olib kirilgan REV va YuChQ toʻgʻrisidagi maʼlumotlarni Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasiga taqdim etadi. 103. Bojxona toʻgʻrisidagi qonunchilik buzilgan holda Oʻzbekiston Respublikasi hududiga olib kirilgan REV va YuChQ belgilangan tartibda bojxona organlari tomonidan olib qoʻyiladi. 104. Ushbu tartib talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladi. 105. Radiochastotalardan foydalanib faoliyatni amalga oshirish huquqini beruvchi litsenziyani rasmiylashtirishda radiochastotalardan foydalanish texnik imkoniyatini koʻrib chiqish uchun arizalar elektromagnit moslashuv nuqtai nazaridan EMMMda koʻrib chiqiladi. Bunday arizalar boʻyicha Vazirlikka litsenziyalanadigan faoliyat turini amalga oshirish uchun radiochastotalardan foydalanish imkoniyati borligi yoki yoʻqligi toʻgʻrisida EMMM xulosasi yuboriladi. 106. Televizion hamda radiouzatishlarni tarqatish (translatsiya, retranslatsiya qilish) faoliyatini amalga oshirish huquqini beruvchi yakka tartibdagi litsenziyalarni berish tanlov asosida amalga oshiriladi. 107. Tegishli ruxsatnomalar belgilangan tartibda litsenziya olingandan keyin litsenziatlarga rasmiylashtiriladi. Litsenziyaning mavjudligi litsenziatga REV uchun tegishli ruxsatnomani rasmiylashtirmasdan radiochastotalardan foydalanish va radiouzatish uskunasidan foydalanish huquqini bermaydi. 108. Radiochastotalardan foydalanib faoliyatni amalga oshirish huquqini beruvchi litsenziyaga ega telekommunikatsiya operatorlari tomonidan uchinchi shaxslarga tegishli uskunadan foydalanilgan holda (lizing, ijara shartlari asosida) telekommunikatsiya xizmatlarini koʻrsatish maqsadida ruxsatnoma telekommunikatsiya operatori nomiga rasmiylashtiriladi. Telekommunikatsiya operatorlari davlat dasturlarini translatsiya qilishdan boʻsh vaqtda televideniye va radioeshittirish dasturlarini tarqatish uchun ikkilamchi asosda radiochastota nominallaridan foydalanib, Vazirlik korxonalarining uskunalarini ijaraga olgan holda ruxsatnoma ijaraning Oʻzbekiston Milliy teleradiokompaniyasi bilan kelishilganligi toʻgʻrisidagi hujjatni RChOga taqdim etuvchi ijaraga beruvchi nomiga rasmiylashtiriladi. 109. Xorijiy davlatlarning diplomatik vakolatxonalariga va konsullik muassasalariga, xalqaro tashkilotlarning vakolatxonalariga, xorijiy yuridik va jismoniy shaxslarga, shuningdek, fuqaroligi boʻlmagan shaxslarga (keyingi oʻrinlarda — Oʻzbekiston Respublikasi norezidentlari) tegishli boʻlgan REV va YuChQ uchun ruxsatnomani rasmiylashtirish faqat Oʻzbekiston Respublikasi Tashqi ishlar vazirligining arizalari boʻyicha bajariladi, Tashqi ishlar vazirligi norezidentlar tomonidan tayyorlangan hujjatlar asosida radiochastota spektridan foydalanuvchilarning ushbu toifasi nomidan tegishli iltimosnomalarni ushbu Nizomga muvofiq EMMMga taqdim etadi. Radiochastotalarni biriktirish prinsiplariga muvofiq talab qilingan radiochastotalarni biriktirish imkoni boʻlmaganda EMMM Oʻzbekiston Respublikasi Tashqi ishlar vazirligiga radiochastotalarning boshqa nominallaridan va REVning boshqa turlaridan foydalanish imkoniyati toʻgʻrisidagi takliflar bilan asoslangan javobni yuboradi. Qarorlar ijobiy boʻlganda EMMM belgilangan tartibda tegishli ruxsatnomalarni rasmiylashtiradi. Oʻzbekiston Respublikasi norezidentlari EMMM tomonidan biriktirilgan ruxsatnomada koʻrsatib oʻtilgan foydalanish shartlariga qatʼiy rioya qilishlari kerak. 110. REVni egasi tomonidan boshqaga berish, shuningdek, uni sotishga faqat RChOning ruxsati bilan yoʻl qoʻyiladi, REVni mulk qilib olish (huquqiy ega boʻlish) bundan mustasno. REVning yangi egasi ushbu Nizomning 3 va 5-boblarida belgilangan tartibda kerakli ruxsatnomalarni rasmiylashtirishga majbur. 111. REV joylashtirilgan joyni yoki trassa yoʻnalishlarini oʻzgartirish RChO ruxsati bilan amalga oshiriladi. 112. Fuqarolik maqsadida qoʻllaniladigan, foydalanishga ruxsat berilgan REVni boshqasiga almashtirish va obyektni REV elektromagnit moslashuviga taʼsir koʻrsatadigan texnik parametrlarini oʻzgartirmasdan rekonstruksiya qilish radiochastota spektridan foydalanuvchining soʻrovnomasiga asosan foydalanish uchun oldin berilgan ruxsatnomaga oʻzgartirishlar va qoʻshimchalar kiritish yoʻli bilan amalga oshiriladi. Bunda qabul qilish komissiyasining dalolatnomasini rasmiylashtirmasdan EMMM vakillari ishtirokida radiochastota spektridan foydalanuvchi tomonidan obyektni foydalanishga topshirishning ichki dalolatnomasi rasmiylashtiriladi. Mobil aloqa operatorlarining telekommunikatsiya qurilmalari va inshootlarini qurilish-montaj, rekonstruksiya, sinovdan oʻtkazish va integratsiya qilish ishlarini yakunlash hamda tijorat maqsadida foydalanishni yoʻlga qoʻyish, shuningdek, telekommunikatsiya qurilmalari va inshootlarining elektromagnit moslashuviga taʼsir koʻrsatadigan texnik parametrlarini oʻzgartirmasdan, mavjud qurilmalardagi, telekommunikatsiya liniyalari va inshootlaridagi uskunalarni kengaytirish hamda sanitariya meʼyorlarini taʼminlagan holda tayanch stansiyalar antennalarining azimutlari, egilish burchaklari, balandligini oʻzgartirish ishlari oʻn ish kuni muddatda EMMMni xabardor qilgan holda amalga oshiriladi. Bunda radiochastota spektridan foydalanuvchi tomonidan taqdim qilingan soʻrovnomaga asosan foydalanish uchun ruxsatnoma va (yoki) oldin berilgan ruxsatnomaga oʻzgartirishlar va qoʻshimchalar kiritish yoʻli bilan amalga oshiriladi. REVning elektromagnit moslashuviga taʼsir koʻrsatadigan texnik parametrlari oʻzgartirilganda, tegishli ruxsatnomalar RChOlari bilan kelishilgandan keyin beriladi. 113. REVni demontaj qilish va hisobdan chiqarish ularning egasi tomonidan amalga oshiriladi va ulardan keyinchalik qanday foydalanilishi koʻrsatilib dalolatnoma bilan rasmiylashtiriladi. Dalolatnoma RChOga yuboriladi. 114. Balansdan chiqarilgan REVni qismlarga ajratish va ulardan zaxira detallar sifatida foydalanish yoki “Vatanparvar” mudofaaga koʻmaklashish tashkiloti Markaziy kengashining boʻlinmalariga topshirish mumkin. Topshirish toʻgʻrisidagi hujjatlarning nusxalari EMMMga taqdim etiladi. 115. Foydalanish ruxsatnomasiga ega REVdan yangi texnik parametrlar bilan foydalanish uchun ushbu Nizomning 3, 5 va 12-boblarida belgilangan tartibda ruxsatnomalarni rasmiylashtirish talab etiladi. 116. Radiochastota spektridan birgalikda foydalanish shartlari oʻzgargan taqdirda, shu jumladan, qoʻshimcha radiochastota spektri foydalanuvchilari tomonidan foydalanilayotgan radiochastota polosalari va radioaloqa standartlari almashtirilganda, shuningdek, qoʻshimcha radiochastota spektridan foydalanuvchilarining faoliyati tugatilganda, radiochastota polosalarida birgalikda foydalanishni tashkil etayotgan telekommunikatsiya infratuzilma egasi yoki ijarachi tomonidan oʻn ish kuni ichida tegishli RChOga kiritilgan oʻzgarishlar toʻgʻrisida xabarnoma yuborilishi kerak. 117. REV egasi foydalanish uchun ruxsatnomada koʻrsatilgan maʼlumotlar, radionurlanishlar uchun amaldagi normalar va muayyan REVdan foydalanish shartnomasi va ruxsatnomalarda belgilangan boshqa talablarga muvofiq ularning ekspluatatsiya qilinishini taʼminlaydi, shuningdek, ushbu ruxsatnomaning amal qilish muddati tugashidan oʻn kun oldin REVdan foydalanish ruxsatnomasini qayta roʻyxatdan oʻtkazadi. Yangi maʼlumotlarni amalga kiritish, oldin berilgan ruxsatnomaga tegishli oʻzgartirishlarni kiritgan holda RChOning ruxsati boʻyicha amalga oshiriladi. 118. Radioalmashuvni olib borish belgilangan tartibda tasdiqlangan Oʻzbekiston Respublikasida radioaloqadan foydalanish qoidalariga muvofiq amalga oshiriladi. 119. REV egasi radiovositalarni qoʻriqlashi, yongʻin xavfsizligining tegishli shartlarini taʼminlashi va begona shaxslarning REVdan foydalana olishlarini cheklashi kerak. 120. REV egasi amaldagi tariflarga muvofiq ruxsatnoma uchun va radiochastota spektridan foydalanganlik uchun toʻlovlarni oʻz vaqtida amalga oshirishi kerak. Saqlanayotgan REV uchun (radiochastotalarga egalik qilish huquqidan voz kechmasdan) toʻlovlar amaldagi tariflarga muvofiq undiriladi. 121. Ekspluatatsion yigʻimdan, radiochastota spektridan foydalanganlik uchun haq va ruxsat etish xususiyatiga ega hujjatni berganlik uchun toʻlov toʻlashdan bosh tortilgan holda foydalanish uchun ruxsatnomaning amal qilishi (biriktirilgan radiochastotalarga egalik qilish huquqi) toʻxtatib turilishi yoki cheklanishi mumkin va bu ushbu Nizomning 82 va 83-bandlariga muvofiq foydalanish ruxsatnomasi amal qilishining tugatilishiga (foydalanish shartnomasining bekor qilinishiga) olib kelishi mumkin. Sotib olish (berish) va (yoki) oʻrnatish (qurish) ruxsatnomasini berishda talabgor tomonidan amalga oshirilgan toʻlov qaytarilmaydi. 122. Mobil (avtotransport vositalarida oʻrnatilgan) REV uchun ruxsatnomalar avtotransport vositasi uchun masʼul boʻlgan shaxsda saqlanadi. 123. Radioaloqa tizimi yopilganda radiochastota spektridan foydalanuvchi oʻn kun muddatda radiochastotalarga egalik qilish huquqidan voz kechganligi toʻgʻrisida YIDXP yoki “Litsenziya” AT orqali (davlat sirlarini yoki qonunchilikka muvofiq foydalanilishi cheklangan axborotni oʻz ichiga olgan maʼlumotlar belgilangan tartibda bevosita) RChOlarga xabarnoma yuborishi kerak. Xabarnomaga REV demontaj qilinganligi toʻgʻrisidagi dalolatnomaning nusxasi ilova qilinishi hamda REVdan keyinchalik foydalanish toʻgʻrisida maʼlumot berilishi lozim. RChOlari xabarnomaga asosan foydalanish uchun ruxsatnomaning amal qilishini bekor qilish toʻgʻrisida qaror qabul qiladi va bu haqda YIDXP yoki “Litsenziya” AT orqali foydalanish uchun ruxsatnoma egasiga maʼlum qiladi. Foydalanish uchun ruxsatnomaning amal qilishi bekor qilinganligi haqida “Litsenziya” AT dagi reyestrga maʼlumot kiritiladi. Bunda REV boshqa shaxsga sotilguncha (berilguncha) muhrlanishi va saqlash uchun topshirilishi yoki hisobdan chiqarilishi kerak. 124. REV RChO roʻyxatidan chiqarish uchun quyidagilar asos boʻladi: roʻyxatdan chiqarish dalolatnomasi; REV Oʻzbekiston Respublikasi hududidan tashqariga olib chiqilishini yoki REV boshqa shaxs balansiga oʻtkazilganligini tasdiqlovchi hujjat; REV egasining radiochastotalardan foydalanish huquqidan voz kechishi. 125. REV ishlashi vaqtincha toʻxtatilishi (bir oydan olti oy muddatgacha) toʻgʻrisida uning egasi RChOni REV ishlashini toʻxtatgan paytdan boshlab oʻn kun muddat ichida xabardor qiladi. 126. REVdan foydalanish huquqiga ega shaxslarga quyidagilar qatʼiyan taqiqlanadi: a) ruxsat berilmagan radiochastotalarda ishlash; b) ruxsat berilmagan nurlanish turi bilan ishlash; v) radiouzatkichning ruxsatnomada koʻrsatilgan quvvatga nisbatan quvvatini oshirish; g) REVning tegishli ruxsatnomasisiz ishlash; d) foydalanish ruxsatnomasining amal qilishi muddati oʻtib ketgan REVni ishlatish. e) REVni egasi tomonidan RChOni tegishli ruxsatisiz boshqaga berish. 127. Aniqlangan buzilishlarni bartaraf etish toʻgʻrisidagi ogohlantirish choralari yetarli boʻlmagan holda aybdor boʻlgan mansabdor shaxslar yoki fuqarolar qonunchilikka muvofiq maʼmuriy javobgarlikka tortiladilar. 128. EMMM tomonidan qonunchilikda belgilangan tartibda berilgan fuqarolik maqsadida qoʻllaniladigan REV va YuChQ uchun ruxsatnomalar reyestri avtomatik ravishda shakllantiriladi, uning doimiy yuritilishi va unga tegishli oʻzgartirishlarni kiritish EMMM tomonidan amalga oshiriladi. Fuqarolik maqsadida qoʻllaniladigan REV va YuChQ uchun ruxsatnomalar reyestri “Litsenziya” ATda elektron shaklda har bir ruxsatnoma boʻyicha alohida yuritiladi va undagi maʼlumot barcha uchun ochiq hisoblanadi, ommaviy axborot vositalarida tarqatilishi mumkin boʻlmagan maʼlumotlar bundan mustasno. 129. Ushbu Nizom talablari buzilishida aybdor boʻlgan yuridik va jismoniy shaxslar, shuningdek, xorijiy davlatlarning diplomatik vakolatxonalari, konsullik muassasalari, xalqaro tashkilotlarning vakolatxonalari qonunchilik hujjatlari bilan belgilangan tartibda javob beradilar. 1. Ushbu Nizom radioelektron vositalar va yuqori chastotali qurilmalarni sotib olish (berish), sotish va (yoki) oʻrnatish (qurish), olib kirish, ulardan foydalanish tartibiga rioya qilinishi ustidan nazoratni tashkil etishda vazirliklar va idoralarning oʻzaro hamkorligini tartibga solish, shuningdek, radioaloqa vositalariga, televideniye va radioeshittirish dasturlarini qabul qilishga taʼsir etuvchi radioxalaqitlarni bartaraf etish tartibini belgilaydi. Radioelektron vositalar va yuqori chastotali qurilmalarni sotib olish (berish), sotish va (yoki) oʻrnatish (qurish), olib kirish va ulardan foydalanish boʻyicha ruxsat berish tartib-taomillari sohasidagi davlat nazorati Oʻzbekiston Respublikasining “Litsenziyalash, ruxsat berish va xabardor qilish tartib-taomillari toʻgʻrisida”gi Qonunining 6-bobiga muvofiq amalga oshiriladi. 2. Ushbu Nizom quyidagilarga nisbatan tatbiq etilmaydi: a) televideniye, radioeshittirish dasturlarini qabul qilish uchun moʻljallangan qurilmalar, maishiy radioelektronika mahsulotlari, agar bunday qurilmalar va mahsulotlarni savdo tarmogʻi orqali sotishga ruxsat berilgan boʻlsa hamda Oʻzbekiston Respublikasi Raqamli texnologiyalar vazirligining (keyingi oʻrinlarda — Vazirlik) ruxsatisiz foydalanishga yoʻl qoʻyiladigan radioelektron vositalar (keyingi oʻrinlarda — REV) va yuqori chastotali qurilmalar (keyingi oʻrinlarda — YuChQ); b) Oʻzbekiston Respublikasining mudofaasi va xavfsizligini taʼminlash maqsadida Oʻzbekiston Respublikasi Mudofaa vazirligi, Ichki ishlar vazirligi, Favqulodda vaziyatlar vazirligi, Davlat xavfsizlik xizmati, Oʻzbekiston Respublikasi Prezidenti Davlat xavfsizlik xizmati, Milliy gvardiya, Elektron texnologiyalarini rivojlantirish markazi va Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi tomonidan foydalaniladigan yoki foydalanishga moʻljallangan REV va YuChQ; v) parvozlar va havo harakatdagi xizmatining radionavigatsiyasini taʼminlash maqsadida fuqaro aviatsiyasi korxonalari tomonidan foydalaniladigan yoki foydalanishga moʻljallangan, Xalqaro elektraloqa ittifoqining tavsiyalariga va Fuqaro aviatsiyasi xalqaro tashkilotining standartlariga mos keladigan bortdagi va yer usti REV; g) Oʻzbekiston Respublikasi hududi orqali tranzit bilan oʻtadigan, bojxona nazorati ostida boʻladigan va Oʻzbekiston Respublikasi hududida boʻlish vaqti davomida foydalanilmaydigan REV va YuChQ. Ushbu Nizomda quyidagi tushunchalar qoʻllaniladi: radiochastota spektri — shartli ravishda uch ming gigagersdan kamroq qilib qabul qilingan oraliqdagi radiochastotalar toʻplami; radiochastota polosasi — radiochastota spektrining muayyan sharoitlarda radioelektron vositalar yoki yuqori chastotali qurilmalardan foydalanish uchun moʻljallangan qismi; radiochastota spektridan foydalanuvchi — radioelektron vositalarni yoki yuqori chastotali qurilmalarni ishlatish uchun radiochastota organining ruxsatnomasiga ega boʻlgan yuridik yoxud jismoniy shaxs; radioelektron vositalar — radiotoʻlqinlarni tarqatish va (yoki) qabul qilish uchun moʻljallangan texnik qurilmalar yoki tizimlar; radiochastota spektrining monitoringi — radiochastota spektrining holatini kuzatish, undan foydalanishni baholash, radiochastota spektri toʻgʻrisidagi qonunchilik buzilishining oldini olish va bartaraf etish uchun moʻljallangan tashkiliy-texnik chora-tadbirlar kompleksi; elektromagnit moslashuv — radioelektron vositalarning ularga radioxalaqitlar taʼsir etib turgan bir vaqtning oʻzida mavjud ishlatish sharoitlarida talab darajasidagi sifat bilan ishlay olish qobiliyati; radioxalaqitlar — radioelektron vositalar yordamida radiosignallar qabul qilishni va ulardan foydali axborot ajratilishini qiyinlashtiradigan yoki umuman imkon bermaydigan elektromagnit nurlanishlar. 3. Radiochastota spektri, REV va YuChQdan foydalanishni monitoring qilish ishlarini oʻtkazish, shuningdek, radioxalaqitlarni, shu jumladan, industrial radioxalaqitlarning oldini olish “Elektromagnit moslashuv markazi” davlat unitar korxonasi (keyingi oʻrinlarda — EMMM) tomonidan amalga oshiriladi. 4. Xoʻjalik yurituvchi subyektlar tomonidan Oʻzbekiston Respublikasi hududida REV va YuChQni sotib olish (berish), sotish va (yoki) oʻrnatish (qurish), xorijdan olib kirish va foydalanish tartibiga rioya qilinishi ustidan nazorat Oʻzbekiston Respublikasining qonunchilik hujjatlariga muvofiq, Oʻzbekiston Respublikasi Raqamli texnologiyalar vazirligi huzuridagi Axborotlashtirish va telekommunikatsiyalar sohasida nazorat inspeksiyasi (keyingi oʻrinlarda — Oʻzkomnazorat) tomonidan amalga oshiriladi. 5. Oʻzbekiston Respublikasi hududida REV va YuChQni sotish (berish)ning belgilangan tartibiga rioya qilinishi ustidan nazorat qilish Oʻzkomnazorat tomonidan amalga oshiriladi. 6. Oʻzbekiston Respublikasi hududida Oʻzbekiston Respublikasi Ichki ishlar vazirligining Yoʻl harakati xavfsizligi bosh boshqarmasi nazorati ostidagi avtomobillarda va boshqa transport vositalarida REVni oʻrnatish huquqini beruvchi ruxsatnomalar borligini nazorat qilish Oʻzbekiston Respublikasi Ichki ishlar vazirligining Yoʻl harakati xavfsizligi davlat xizmati tomonidan amalga oshiriladi. 7. Oʻzbekiston Respublikasi hududida noqonuniy ravishda foydalanilayotgan REV va YuChQni, shuningdek radioboshqaruv moslamasi bilan taʼminlangan uchuvchisiz uchadigan apparatlarni nazorat qilish Oʻzbekiston Respublikasi Ichki ishlar vazirligi Huquqbuzarliklar profilaktikasi bosh boshqarmasi tomonidan amalga oshiriladi. 8. REV va YuChQning bojxona chegarasi orqali harakatlanishining nazorat qilinishi amaldagi qonunchilikka muvofiq amalga oshiriladi. 9. EMMM va uning joylardagi hududiy boʻlinmalari radiochastota spektridan foydalanish tartibi buzilishlarini aniqlash va oldini olish boʻyicha radiochastota spektri monitoringini amalga oshirishda manfaatdor vazirliklar va idoralar bilan oʻzaro hamkorlik qiladi. 10. Oʻzbekiston Respublikasi hududida roʻyxatdan oʻtkazilmagan maʼlumotlar bilan yoki belgilangan qoidalarni buzgan holda uzatuvchi REVdan foydalanish, shuningdek, belgilangan talablarni buzgan holda davlat sirini tashkil qiluvchi axborot bilan ishlashni nazorat qilish Oʻzbekiston Respublikasi Davlat xavfsizlik xizmati organlari tomonidan amalga oshiriladi. 11. Noqonuniy ishlatilayotgan REV va YuChQni aniqlash quyidagi tashkilotlar tomonidan amalga oshiriladi: EMMM va uning hududiy boʻlinmalari tomonidan — radiochastota spektrining monitoringini oʻtkazishda; Oʻzkomnazorat tomonidan — aloqa, axborotlashtirish va telekommunikatsiya texnologiyalari sohasida xoʻjalik yurituvchi subyektlar faoliyatini belgilangan tartibda nazorat qilish, oʻrganish va tekshirishda; Yoʻl harakati xavfsizligi davlat xizmati tomonidan — avtotransport vositalarini majburiy texnik koʻrikdan oʻtkazganda; Ichki ishlar organlari tomonidan — belgilangan tartibda tekshiruvlarni, shuningdek, tezkor-qidiruv chora-tadbirlarini oʻtkazishda. Nazorat samaradorligini taʼminlash uchun Vazirlik va uning hududiy boshqarmalari yuqorida koʻrsatilgan organlar bilan oʻzaro hamkorlik qiladi, shuningdek, belgilangan tartibda kelishilgan reja boʻyicha birgalikdagi chora-tadbirlarni oʻtkazadi. 12. EMMM radiochastota spektrining monitoringini qonunchilikka muvofiq amalga oshiradi. Radiochastota spektrining monitoringi boʻyicha maʼlumotlar ushbu Nizomga 2-ilovada keltirilgan shaklga muvofiq rasmiylashtiriladi, tahlil qilingandan va umumlashtirilgandan keyin Vazirlikka taqdim etiladi. 13. Ushbu Nizomning 11-bandida koʻrsatilgan organlar har yili birgalikda oʻtkaziladigan chora-tadbirlar rejasini tasdiqlaydi, bu chora-tadbirlarning bajarilishi Vazirlikning hududiy boshqarmalari tomonidan muvofiqlashtiriladi. 14. Radiochastota spektrining monitoringi maʼlumotlari, shuningdek, ushbu Nizomda belgilangan tartibda aniqlangan noqonuniy ishlatilayotgan uzatkichlar boʻyicha maʼlumotlar asosida ushbu Nizomning 2-bobida koʻrsatilgan organlar Oʻzbekiston Respublikasining amaldagi qonunchiligiga muvofiq, huquqbuzarlarga nisbatan choralar koʻradi. Bunda REV va YuChQni sotib olish (berish), sotish va (yoki) oʻrnatish (qurish), xorijdan olib kirish va foydalanish tartibining buzilishi boʻyicha aniqlangan huquqbuzarlik faktlari boʻyicha Oʻzbekiston Respublikasining Maʼmuriy javobgarlik kodeksining 281-moddasiga muvofiq maʼmuriy huquqbuzarlik toʻgʻrisida bayonnoma belgilangan tartibda tuziladi. 15. REV va YuChQni tayyorlash, olish yoki doimiy yoxud vaqtincha foydalanishga berishda belgilangan tartibning buzilishlari aniqlanganda Ichki ishlar vazirligi organlari va Oʻzkomnazorat tomonidan Oʻzbekiston Respublikasining Maʼmuriy javobgarlik kodeksining 281 va 290-moddalariga muvofiq, Ichki ishlar vazirligi tomonidan uskunani olib qoʻygan holda maʼmuriy huquqbuzarlik toʻgʻrisida bayonnoma belgilangan tartibda tuziladi. 16. Zarurat yuzasidan olib qoʻyilgan REV va YuChQ ekspert xulosasini tayyorlash uchun EMMMga yuborilishi mumkin. Bunda EMMM yoki uning tegishli hududiy boʻlinmalari mazkur Nizomga 3-ilovada keltirilgan shaklga koʻra dalolatnomani rasmiylashtirgan holda REV va YuChQ taqdim etilgan kundan boshlab uch kundan kechiktirmay REV va YuChQni texnik ekspertizadan oʻtkazadi. 17. Maʼmuriy huquqbuzarlik toʻgʻrisidagi bayonnoma ish boʻyicha boshqa hujjatlar va ashyoviy dalillar bilan birga Oʻzbekiston Respublikasining Maʼmuriy javobgarlik kodeksining 282-moddasiga muvofiq huquqbuzarlik sodir etilgan yoki aniqlangan paytdan boshlab bir sutkadan kechiktirmay maʼmuriy huquqbuzarlik toʻgʻrisidagi ishni koʻrib chiqayotgan vakolatli organga yuboriladi. 18. Oʻzbekiston Respublikasi hududida REV va YuChQni sotib olish (berish) va (yoki) oʻrnatish (qurish), foydalanish hamda diplomatik vakolatxonalar va konsullik muassasalari hamda ularga tenglashtirilgan xalqaro tashkilotlarning vakolatxonalari — radiochastota spektridan foydalanuvchilari tomonidan ularni xorijdan olib kirish tartibining buzilishlari aniqlangan holda Tashqi ishlar vazirligi nazorat qiluvchi organlarining taqdimoti boʻyicha bu tashkilotlarni aniqlangan buzilishlar toʻgʻrisida xabardor qiladi. Yuqorida koʻrsatilgan tartibning buzilishiga yoʻl qoʻygan xorijiy yuridik shaxslar va fuqarolarga, shuningdek, fuqaroligi boʻlmagan shaxslarga nisbatan Oʻzbekiston Respublikasi Tashqi ishlar vazirligini xabardor qilgan holda Oʻzbekiston Respublikasining qonunchiligiga muvofiq choralar koʻriladi. 19. Radiochastota organlari (keyingi oʻrinlarda — RChO) radiochastota spektri foydalanuvchilaridan har xil radioxizmat turlariga taʼsir etuvchi radioxalaqitlarni bartaraf etish uchun buyurtmalarni qabul qiladi, shuningdek, ushbu radioxalaqitlar kelib chiqishiga sababchi boʻlgan REV va YuChQ egalariga ushbu manbalarning salbiy taʼsirini bartaraf etish toʻgʻrisida daʼvolarni taqdim qiladi. 20. Fuqarolik maqsadlardagi REVdan hamda televideniye va radioeshittirish dasturlarini qabul qilishda hosil boʻladigan radioxalaqitlarni bartaraf etish uchun buyurtmalarni koʻrib chiqish boʻyicha zarur tashkiliy-texnik chora-tadbirlar RChO — EMMM tomonidan amalga oshiriladi. Ariza beruvchi mustaqil ravishda buyurtmani elektron shaklda toʻldirgan holda YIDXP yoki “Litsenziya” AT orqali EMMMga murojaat etadi. YIDXP yoki “Litsenziya” AT orqali yuborilgan buyurtmalar avtomatik ravishda EMMM tomonidan ish kunlari qabul qilib olinadi. Radioaloqa vositalariga, televideniye va radioeshittirish dasturlarini qabul qilishga taʼsir etuvchi radioxalaqitlarni bartaraf etish uchun buyurtmalarni koʻrib chiqish boʻyicha davlat xizmati bepul koʻrsatiladi. 21. Harbiy va hukumat tuzilmasining radioaloqa vositalari va tizimlariga taʼsir etuvchi radioxalaqitlarni bartaraf etish ishlari Mudofaa vazirligi va Davlat xavfsizlik xizmati tomonidan amalga oshiriladi. 22. Xalaqitlarni tekshirish va bartaraf etish jarayonlari, bir RChO radiochastota taʼminotida boʻlgan REVga nisbatan radioxalaqit uchun buyurtmani boshqa RChO tomonidan koʻrib chiqish va eng muhim ahamiyatga ega murakkab xalaqitlarni tekshirish ikkita yoki barcha RChO tomonidan birgalikda oʻtkaziladi. 23. REV egalari va boshqa RChOdan buyurtmalarni faqat oʻziga tegishli boʻlgan REV ushbu RChOda roʻyxatdan oʻtgan va foydalanish uchun ruxsatnomaga ega boʻlgan radiochastota spektri foydalanuvchilaridan qabul qiladi. Buyurtmalar ixtiyoriy shaklda rasmiylashtiriladi, radioxalaqitning paydo boʻlishi qisqa muddatli tusga ega boʻlsa, buyurtmada radioxalaqit paydo boʻlishining vaqti davri koʻrsatiladi. 24. Radioxalaqitlarni bartaraf etish uchun buyurtmalar RChO tomonidan ularning kelib tushish tartibida koʻrib chiqiladi. 25. Quyidagi buyurtmalar navbatdan tashqari koʻrib chiqiladi: fuqarolar hayoti va sogʻligʻi xavfsizligini taʼminlash uchun moʻljallangan radioaloqa vositalari va tizimlariga taʼsir etuvchi radioxalaqitlarni bartaraf etish; Oʻzbekiston Respublikasi havo hududidagi harbiy va fuqaro havo kemalari parvozlarining xavfsizligini taʼminlovchi radiotizimlar va radioaloqa vositalariga taʼsir etuvchi radioxalaqitlarni bartaraf etish; davlat xavfsizligini taʼminlash, shuningdek, davlat ichidagi konstitutsiyaviy tuzumni muhofaza qilish uchun foydalaniladigan radioaloqa tizimlari va vositalariga taʼsir etuvchi radioxalaqitlarni bartaraf etish; televideniye va radioeshittirish dasturlarini qabul qilishga taʼsir etuvchi radioxalaqitlarni bartaraf etish. 26. Radioxalaqitlarni bartaraf etish uchun buyurtmalarni koʻrib chiqish muddatlari quyidagilarni tashkil qiladi: 5 ish kunidan koʻp emas — radioxalaqitlar manbaini aniqlash murakkab boʻlmagan hollarda; 12 ish kunidan koʻp emas — radioxalaqitlar manbaini qidirish va aniqlash zarur boʻlganda; 30 ish kunidan koʻp emas — radioxalaqitlar manbaini aniqlash, topish qiyin boʻlgan hollarda. Shu bilan birga, 12 ish kunidan keyin talabgor buyurtmani koʻrib chiqish muddatlari uzaytirilganligi toʻgʻrisida xabardor qilinishi kerak. Radioxalaqitlarni bartaraf etish uchun buyurtmani koʻrib chiqish muddati ushbu buyurtma tushgan va RChOda roʻyxatga olingan kundan boshlab radioxalaqitlar manbai aniqlangan va bartaraf etilgan kungacha hisoblanadi. Radioaloqa vositalariga, televideniye va radioeshittirish dasturlarini qabul qilishga taʼsir etuvchi radioxalaqitlarni bartaraf etish uchun buyurtma qabul qilish davlat xizmati mazkur Nizomga 1-ilovada keltirilgan sxemaga muvofiq amalga oshiriladi. 27. Agar buyurtmani koʻrib chiqish davomida radioxalaqit manbai xorijiy (chegaradosh) davlat hududida joylashganligi aniqlansa, EMMM tegishli davlatning aloqa sohasidagi vakolatli organiga murojaatni tayyorlash uchun kerakli maʼlumotlar koʻrsatilgan axborotni Xalqaro elektraloqa ittifoqining (keyingi oʻrinlarda — XEI) PR-10 shaklida Radiochastotalar boʻyicha respublika kengashining ishchi organi — Vazirlikka yuboradi. Bunda ushbu buyurtma boʻyicha radioxalaqit manbai bartaraf etilganligi toʻgʻrisida Vazirlikdan axborot olingunga qadar EMMM tomonidan radioxalaqit boʻyicha radiochastota spektri monitoringi ishlari toʻxtatib turiladi. Bunday holda EMMM buyurtma beruvchiga radioxalaqitlar manbaini aniqlash ishlarining natijalari toʻgʻrisida yozma ravishda xabar qiladi. EMMM Vazirlikdan axborotni olgandan keyin buyurtma beruvchiga radioxalaqitlar manbaini bartaraf etish ishlarining holati toʻgʻrisida yozma ravishda xabar qiladi. 28. Mazmunidan radio qabul qilish buzilishining sababi noaniq boʻlgan buyurtmalar boʻyicha RChO vakillari joyiga chiqib radiochastota spektri monitoringi ishlarini amalga oshiradi. EMMM faqat ushbu hududni radioeshittirish dasturlari bilan taʼminlash uchun moʻljallangan radiostansiyalardan signallarni qabul qilishda buzilishlar kuzatilgan hollarda uzun (UT), oʻrta (OʻT) va qisqa toʻlqinlarda (QT) radioeshittirish dasturlarini qabul qilishga taʼsir etuvchi radioxalaqitlarni bartaraf etish ishlarini oʻtkazadi. 29. EMMM buyurtmachining qabul qilish qurilmasi ishonchli qabul qilish hududida boʻlgan holdagina televideniye va radioeshittirish dasturlarini qabul qilishga taʼsir etuvchi radioxalaqitlarni bartaraf etish ishlarini amalga oshiradi. Tashqi radionurlanishlar taʼsirida radiochastota spektridan foydalanuvchilarining REVga xalaqitlar yuzaga kelganda ular RChO bilan birgalikda radioxalaqitlar manbaini qidirishda ishtirok etishlari mumkin. Tashqi radionurlanishlar va/yoki qabul qilgich (uzatkich)ning jamlamalari bilan bogʻliq boʻlgan nosozliklar va yetarlicha himoyalanmaganligi sababli REVning ishlashida salbiy holatlar aniqlanganda buyurtma beruvchiga asoslangan rad javobi yuboriladi va buyurtmani koʻrib chiqish toʻxtatiladi. 30. Fuqarolik maqsadlardagi REV, YuChQ, shuningdek, yuridik va jismoniy shaxslarga, shu jumladan Oʻzbekiston Respublikasi hududidagi xorijiy yuridik va jismoniy shaxslarga tegishli boʻlgan turli texnik vositalar tomonidan hosil qilinadigan radioxalaqitlar manbai aniqlanganda EMMM vakillari tomonidan aniqlangan buzilishlarni bartaraf etish muddati koʻrsatilgan holda radioxalaqitlar manbaining egasiga ogohlantirish xati topshiriladi. Ogohlantirish xatida koʻrsatmani bajarish muddati radioxalaqitlar turiga va aniqlangan kamchiliklarni bartaraf etish murakkabligiga qarab belgilanadi, ammo uning maksimal muddati oʻn kundan oshmasligi kerak. 31. EMMM buyurtma beruvchi bilan amalga oshirilgan ishlar boʻyicha dalolatnoma tuzadi va radioxalaqitlar manbai aniqlanganligi, ushbu manba egasiga esa uning xalaqit qiluvchi taʼsirini bartaraf etish talabi qoʻyilganligi toʻgʻrisida xabar qiladi. EMMM tomonidan imzolangan dalolatnomaning elektron shakli va radioxalaqitning bartaraf etilganligi toʻgʻrisidagi maʼlumot YIDXP yoki “Litsenziya” AT orqali ariza beruvchiga taqdim etiladi. 32. Radioxalaqitlar manbaining egasi tomonidan ogohlantirish xatidagi koʻrsatma belgilangan muddatda sababsiz bajarilmagan hollarda EMMM tomonidan qonunchilikda belgilangan tartibda REV yoki YuChQdan foydalanishni vaqtinchalik toʻxtatish choralari koʻriladi. Agar radioxalaqitlarni bartaraf etish buyurtmasini koʻrib chiqish davomida RChO tomonidan REV yoki YuChQning ishlashi fuqarolarning sogʻligʻiga va atrof muhitga zararli taʼsir koʻrsatishi aniqlansa, bu vositalar va qurilmalarning faoliyati darhol toʻxtatiladi. Televideniye yoki radioeshittirishni qabul qilishning buzilishiga qabul qiluvchi yoki antenna-fider qurilmasining nosozligi sabab ekanligi aniqlanganda EMMM vakili tegishli taʼmirlash xizmatlariga murojaat qilish tavsiya qilingan yozma xulosani beradi, buyurtma boʻyicha keyingi ishlar toʻxtatiladi. 33. Radioxalaqitlar paydo boʻlishi qisqa muddatli davriy tusga ega boʻlganda EMMM vakili radioxalaqit paydo boʻlishining taxmin qilingan vaqtidan 30 daqiqa oldin buyurtma beruvchining oldiga borishga va bir soat davomida ushbu radioxalaqitlarning paydo boʻlishini kutishga majbur. Agar buyurtmani tekshirish davomida davriy tusga ega boʻlmagan, uning taʼsir vaqti uni qidirish imkonini bermaydigan darajadagi qisqa muddatli radioxalaqit boʻlsa, ushbu buyurtma boʻyicha tekshiruv toʻxtatiladi, buyurtmachiga esa asoslangan tushuntirish beriladi. 34. Televideniye va radioeshittirish dasturlarini hamda radioaloqani qabul qilishga taʼsir etuvchi radioxalaqitlarni bartaraf etish uchun buyurtmalarni koʻrib chiqishda EMMM birgalikda tekshirish uchun teleradioeshittirish va radioaloqa operatorlarini jalb qilishi mumkin. Teleradioeshittirish va radioaloqa operatorlari EMMMga radioxalaqitlar manbalarini aniqlashda oʻzining radiouzatish vositalarini qisqa muddatga oʻchirib qoʻyishgacha boʻlgan kerakli yordamni koʻrsatadi. Agar televideniye va radioeshittirish dasturlarini ishonchli qabul qilish hududidagi REV radioxalaqitlarni hosil qilsa, ularning egalari, garchi ular tomonidan foydalanilayotgan REV parametrlari va texnik xususiyatlari Oʻzbekiston Respublikasi hududida qabul qilingan standartlar va texnik meʼyorlarga mos kelsa ham ushbu radioxalaqitlarni bartaraf etish boʻyicha zarur choralarni koʻrishga majbur. 35. Agar buyurtmani koʻrib chiqish davomida yoʻl qoʻyib boʻlmaydigan radioxalaqitlar RChOning xatolari oqibatida kelib chiqqan boʻlsa, u holda ushbu RChO yuzaga kelgan radioxalaqitlarni bartaraf etish uchun zarur choralarni koʻrishga majbur. 36. Radioxalaqitning xalaqit qiluvchi taʼsirini oʻz kuchlari va vositalari bilan bartaraf etish imkoni boʻlmagan hollarda RChO, zarur boʻlganda, radioxalaqitlar manbalarini aniqlash va bartaraf etishda bir-birlariga koʻmaklashadi. 37. Radiochastota spektridan foydalanishning belgilangan tartibi (REV va YuChQni xorijdan olib kirish, sotish, olish va ishlatish, shu jumladan, EMMM ruxsatnomasi talab etilmaydigan, Kengash qarori bilan foydalanayotgan REV hamda industrial radiohalaqit manbai) buzilishi bilan bogʻliq radioxalaqitlar manbalari aniqlanganda EMMM qonunchilikka muvofiq zarur boʻlgan maʼmuriy javobgarlik choralarini koʻrish uchun Oʻzkomnazoratga tegishli axborotni taqdim etadi. 38. Oʻzbekiston Respublikasi REV tomonidan hosil qilinadigan radioxalaqitlarga xorijiy davlatlar tomonidan daʼvolar kelib tushganda Vazirlik tomonidan RChO bilan birgalikda bu daʼvolarning huquqiy asosi, radioxalaqitlarni hosil qiluvchi REVning kimga tegishliligi aniqlanadi va agar ushbu daʼvolar asoslangan hamda tegishli kelishuvlar bilan mustahkamlangan boʻlsa, radioxalaqitlarni bartaraf etish boʻyicha zarur choralar koʻriladi. 39. Agar Oʻzbekiston Respublikasidagi radioxalaqitlarga uchrayotgan REV Xalqaro elektraloqa ittifoqining Radioaloqa byurosida roʻyxatga olingan hamda radiochastota ajratilishi xalqaro muvofiqlashtirishni hisobga olib amalga oshirilgan boʻlsa, Vazirlik bu davlatga tegishli REV tomonidan hosil qilinadigan radioxalaqitlarni bartaraf etish zarur choralarini koʻrish talabi bilan xatni tayyorlaydi va belgilangan tartibda tegishli davlatning aloqa maʼmuriyatiga yuboradi. 40. RChO radioxalaqitlarning oʻz vaqtida aniqlanmaganligi va bartaraf etilmaganligi, shuningdek, REV elektromagnit moslashuvining xato ekspertiza qilinganligi sababli yuzaga kelgan radioxalaqitlar uchun javob beradi. 41. Radioxalaqitlarni bartaraf etish uchun telefon orqali ogʻzaki, yozma yoxud elektron shaklda qabul qilingan buyurtmalarni RChOlarda koʻrib chiqish natijalarini birlamchi hisobga olish maqsadida buyurtmalarning tushishini va koʻrib chiqilishini hisobga olish jurnali yuritiladi. Buyurtma boʻyicha koʻrilgan choralarni nazorat qilish buyurtma beruvchidan radioqabul qilishga taʼsir bartaraf etilganligining tasdigʻi olingunga qadar yuritiladi. 42. Radioqabul qilishning sifati toʻgʻrisida buyurtma beruvchiga soʻrov yuborilgandan keyin undan oʻn kun mobaynida javob kelmasa, buyurtma nazoratdan olinadi. 43. Oʻtkazilgan ishlar natijalariga koʻra RChO tomonidan belgilangan shaklda radioqabul qilishga radioxalaqitlarni bartaraf etish uchun berilgan buyurtmalarni koʻrib chiqishning yillik tahlili oʻtkaziladi. 44. Yilning har choragida, chorakdan keyingi oyning beshinchi kunigacha Ichki ishlar organlari, Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi, shuningdek, Oʻzkomnazoratning hududiy boʻlinmalari va EMMMning hududiy boʻlinmalari aniqlangan huquqbuzarliklar boʻyicha oʻzaro solishtirishlarni amalga oshiradi. 45. Oʻzaro solishtirib chiqish yakunlari boʻyicha EMMMning hududiy boʻlinmalari tomonidan mazkur Nizomga 4-ilovada keltirilgan shakl boʻyicha umumlashtirilgan axborot tayyorlanadi. 46. EMMM tomonidan Oʻzbekiston Respublikasi hududida REV va YuChQni sotib olish (berish), sotish va (yoki) oʻrnatish (qurish), xorijdan olib kirish va foydalanish tartibiga rioya qilish ishlarining yakunlari boʻyicha umumlashtirilgan axborot chorakdan keyingi oyning 10-kunidan kechiktirmay Vazirlikka Radiochastotalar boʻyicha respublika kengashi (keyingi oʻrinlarda — Kengash) hisobotlariga kiritish uchun taqdim etiladi. 47. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Namuna Oʻrta toʻlqinlar, qisqa toʻlqinlar va ultra qisqa toʻlqinlar diapazonlarida radiochastota spektri monitoringi davomida va jamoaviy radiohavaskorlik stansiyalari tomonidan qayd qilingan noqonuniy radiouzatish qurilmalarining ishlashi toʻgʻrisidagi maʼlumotlar 1. Radionazorat punktida (RNP) roʻyxatga olingan signallar, REV soni, jami _____ shu jumladan: Oʻrta toʻlqinli va qisqa toʻlqinli diapazonlarda __________________________________ Ultra qisqa toʻlqinli diapazonda ______________________________________________ xorijiy (chegaradosh) davlat (respublika)lar hududidan, jami ______________________ 2. Aniqlangan noqonuniy ishlatilayotgan uzatkichlar soni, jami _____ shu jumladan: Oʻrta toʻlqinli va qisqa toʻlqinli diapazonlarda ishlatilayotganlari (radiohavaskorlik, yasama tayyorlangan) ___________________________________________________________ Ultra qisqa toʻlqinli diapazonda ishlatilayotganlari, jami _______________________ shu jumladan: xorijiy (chegaradosh) davlat hududidan, jami ____________________________________ radiotelefonlar, radiouzaytirgichlar __________________________________________ radiostansiyalar (radiotarmoq) ________________________________________________ boshqa uzatish qurilmalari (TV uzatkichlar, va h.) __________________________________ Boshliq _________________ (F.I.O.) sana Namuna Radioelektron vositalar va yuqori chastotali qurilmalarni texnik ekspertizadan oʻtkazish __________-son DALOLATNOMASI _________sana Ushbu dalolatnoma “Elektromagnit moslashuv markazi” davlat unitar korxonasining _____________________________________________ mutaxassislari tomonidan tuzildi. (dalolatnomani tuzgan shaxslarning F.I.O, lavozimi) ___________________________________________________________________ga muvofiq (hujjat nomi (xat, ariza, REVdan foydalanish buzilganligi aniqlanganligi haqida dalolatnoma); hujjat raqami, sana) _____________________________________________________________________ turidagi (nomi va markasi; zavod raqami) ________________________ga tegishli REV va/yoki YuChQ texnik ekspertizadan oʻtkazildi (REV va/yoki YuChQ egasining F.I.O.) va natijada shu aniqlandiki: ___________________________________________________ 1. Qabul qilish/uzatishning ishchi chastotalari (kanallari)__________________________ 2. REV yoki YuChQ quvvati _______________________________________________________ Koʻrsatilgan qurilmadan radiouzatishlarni olib borish uchun foydalanilgan, foydalanilishi mumkin (keraklisining tagiga chizilsin). Texnik ekspertiza xulosasi: Oʻzbekiston Respublikasi hududida yuqorida koʻrsatilgan REV va/yoki YuChQdan foydalanishga (ruxsat beriladi* yoki taqiqlanadi**)_______________________________. _________________________________________ (soʻzlar bilan yoziladi) * Belgilangan tartibda REV va/yoki YuChQni oʻrnatish va REVdan foydalanish uchun tegishli ruxsatnomani rasmiylashtirish zarur. * Nazorat qiluvchi organlar tomonidan Oʻzbekiston Respublikasi qonunchiligiga muvofiq tegishli choralar koʻriladi. _____________________________________________________________________________ (Boʻlinma rahbarining familiyasi, ism va otasining ismi, imzosi) 1. Mazkur Nizom Oʻzbekiston Respublikasi radioelektron vositalariga biriktirilgan radiochastotalarni xalqaro huquqiy himoya qilish maqsadlari va tartibini, radiochastotalarni xalqaro huquqiy himoya qilish boʻyicha ishlarning bajarilishi jarayonida radiochastota spektridan foydalanuvchilari — yuridik va jismoniy shaxslarning, shu jumladan, diplomatik vakolatxonalar, xorijiy davlatlarning konsullik muassasalari, xalqaro tashkilotlarning vakolatxonalari, xorijiy yuridik shaxslar va fuqarolar, shuningdek, fuqaroligi boʻlmagan shaxslarning oʻzaro munosabatlari tartibi va asosiy majburiyatlarini belgilaydi. 2. Ushbu Nizom Oʻzbekiston Respublikasi hududida oʻrnatilgan turli radioxizmatlardagi radioelektron vositalar (keyingi oʻrinlarda — REV) uchun radiochastota biriktirishlarga ariza berish, muvofiqlashtirish, roʻyxatdan oʻtkazish kabi xalqaro huquqiy himoya qilish masalalarini hal qilishda Oʻzbekiston Respublikasi hududida boʻlgan turli maqsadlar uchun radioaloqa vositalari va tizimlariga buyurtma beradigan, olib kiradigan, ishlab chiqadigan, ishlab chiqaradigan (sotib oladigan) va ulardan foydalanadigan radiochastota spektrining barcha foydalanuvchilari uchun majburiy hisoblanadi. Ushbu Nizomda quyidagi tushunchalar qoʻllaniladi: radiochastota spektri — shartli ravishda uch ming gigagersdan kamroq qilib qabul qilingan oraliqdagi radiochastotalar toʻplami; radiochastota polosasi — radiochastota spektrining muayyan sharoitlarda radioelektron vositalar yoki yuqori chastotali qurilmalardan foydalanish uchun moʻljallangan qismi; radiochastota spektridan foydalanuvchi — radioelektron vositalarni yoki yuqori chastotali qurilmalarni ishlatish uchun radiochastota organining ruxsatnomasiga ega boʻlgan yuridik yoxud jismoniy shaxs; radioelektron vositalar — radiotoʻlqinlarni tarqatish va (yoki) qabul qilish uchun moʻljallangan texnik qurilmalar yoki tizimlar; radiochastota spektrining monitoringi — radiochastota spektrining holatini kuzatish, undan foydalanishni baholash, radiochastota spektri toʻgʻrisidagi qonunchilik buzilishining oldini olish va bartaraf etish uchun moʻljallangan tashkiliy-texnik chora-tadbirlar majmui; elektromagnit moslashuv — radioelektron vositalarning ularga radioxalaqitlar taʼsir etib turgan bir vaqtning oʻzida mavjud ishlatish sharoitlarida talab darajasidagi sifat bilan ishlay olish qobiliyati. 3. Radiochastota biriktirishlarni xalqaro huquqiy himoya qilish quyidagi maqsadlarda amalga oshiriladi: a) Oʻzbekiston Respublikasining turli radioaloqa xizmatlari tomonidan cheklangan resurs hisoblangan radiochastota spektridan foydalanishning huquqiy taʼminoti; b) Oʻzbekiston Respublikasining turli maqsadlardagi radioaloqa vositalari yoki muayyan qurilmalarning radiochastota polosalari yoki alohida radiochastota biriktirishlaridan foydalanish huquqining xalqaro miqyosda tan olinishi; v) Oʻzbekiston Respublikasining turli maqsadlardagi vositalari va tizimlariga boshqa davlatlarning sunʼiy yoʻldosh va erusti radioaloqa xizmatlari REV tomonidan biror maqsadsiz yuzaga kelgan xalaqitlarini bartaraf etish; g) istiqbolli aloqa tizimlari uchun radiochastota polosalaridan va yer sunʼiy yoʻldoshlarining orbital pozitsiyalaridan foydalanishda Oʻzbekiston Respublikasi radioaloqa xizmatlari manfaatlarini himoya qilish. 4. Radiochastota biriktirishlarini xalqaro huquqiy himoya qilishning mahalliy va xorijiy erusti va sunʼiy yoʻldosh tizimlarining rivojlanish istiqbollari, shuningdek, radioxizmatlarning ehtiyojlarini qondirish uchun radiochastota spektridan foydalanishning xalqaro tartibga solish mexanizmi tahlil qilish asosida maqsadli ravishda amalga oshiriladi. 5. Radiochastota biriktirishlarini xalqaro huquqiy himoya qilish, Xalqaro elektraloqa ittifoqining (keyingi oʻrinlarda — XEI) Nizomi va Konvensiyasi, XEI Radioaloqa reglamenti (keyingi oʻrinlarda — Radioaloqa reglamenti), radiochastota spektridan foydalanish masalalari boʻyicha mintaqaviy kelishuvlar, shuningdek, chegaradosh davlatlar bilan radiochastota biriktirishlarini muvofiqlashtirish toʻgʻrisidagi kelishuvlar asosida amalga oshiriladi. 6. Radiochastota biriktirishlarini xalqaro huquqiy himoya qilish oʻzaro bogʻliq boʻlgan tashkiliy-texnikaviy va xalqaro huquqiy xarakterdagi kompleks chora-tadbirlar oʻtkazish yoʻli bilan Oʻzbekiston Respublikasining ushbu sohadagi davlat siyosatiga muvofiq amalga oshiriladi. 7. Radiochastota biriktirishlarni xalqaro huquqiy himoya qilish boʻyicha asosiy tadbirlar quyidagilardan iborat: a) radiochastota biriktirishlarning xalqaro muvofiqlashtirilishi zaruriyatini aniqlash va oʻtkazish; b) XEIning chastotalarni hisobga olish Xalqaro maʼlumot registrida radiochastota biriktirishlarga talabnoma berish va roʻyxatdan oʻtkazish; v) talabnoma berayotgan xorijiy REVning amaldagi va rejadagi mahalliy REVga nisbatan zararli xalaqitlarni paydo qilishi ehtimolini va elektromagnit moslashuvni (keyingi oʻrinlarda — EMM) baholash texnik ekspertizasini oʻtkazish; g) radiochastota biriktirishlardan amalda foydalanish toʻgʻrisidagi xolisona maʼlumotlarni olish maqsadida REV nurlanishini nazorat qilish; d) XEIda eʼlon qilingan va roʻyxatdan oʻtkazilgan barcha radiochastota biriktirishlar toʻgʻrisidagi maʼlumotlar bazasini yaratish va yuritish; e) turli xil radioaloqa vositalari va tizimlariga buyurtma berayotgan, ishlab chiqarayotgan va foydalanayotgan yuridik shaxslarni axborot bilan taʼminlash; j) Oʻzbekiston Respublikasi aloqa maʼmuriyati tomonidan XEIning vakolatli, butunjahon va mintaqaviy konferensiyalarida va XEI Radioaloqa sektorining ilmiy-tadqiqot komissiyalari uchun takliflar (ulushlar) tayyorlash, ushbu konferensiyalarda ishtirok etish va boshqa davlatlarning konferensiyalarga takliflari va hissalarini ekspertizadan oʻtkazish; z) XEIning vakolatli, butunjahon va mintaqaviy konferensiyalari tomonidan qabul qilingan tegishli qarorlarni bajarish. 8. Radiochastota biriktirishlarni xalqaro muvofiqlashtirish va XEIda roʻyxatdan oʻtkazishga manfaatdor shaxslar hamda REVga buyurtma beruvchi, ishlab chiquvchi (modernizatsiyalovchi) va ulardan foydalanuvchi radiochastota spektridan foydalanuvchilarga quyidagilar yuklatiladi: a) ishlab chiqiladigan (modernizatsiyalanadigan) yoki olib kiriladigan REV uchun radiochastota biriktirishga Oʻzbekiston Respublikasining amaldagi normativ-huquqiy hujjatlariga muvofiq ariza tayyorlash va berish; b) REVga radiochastota biriktirishlarni muvofiqlashtirish va roʻyxatdan oʻtkazish masalalari boʻyicha XEI va xorijiy davlatlar aloqa maʼmuriyatlariga materiallarni tayyorlash uchun texnik asoslangan takliflarni ishlab chiqish. 9. Radiochastota organlariga (keyingi oʻrinlarda — RChO) quyidagilar yuklatiladi: a) ishlab chiqiladigan, olib kiriladigan REV uchun radiochastota biriktirishlarga arizalarni koʻrib chiqish, ushbu radiochastota biriktirishni xorijiy davlatlar aloqa maʼmuriyatlari bilan xalqaro muvofiqlashtirish va XEIda roʻyxatdan oʻtkazish zaruriyatini aniqlash; b) Oʻzbekiston Respublikasi REVga radiochastota biriktirishlarni xalqaro muvofiqlashtirishdan oʻtkazish uchun hujjatlarni tayyorlash; v) xorijiy davlatlar aloqa maʼmuriyatlari bilan muvofiqlashtirishga yuboriladigan REV radiochastota biriktirishlarini hisobga olish; g) XEIda roʻyxatdan oʻtkaziladigan REV tavsifnomalari haqidagi maʼlumotlarni yigʻish, saqlash, qayta ishlash va tahlil qilish; d) muvofiqlashtirish uchun xorijiy davlatlar aloqa maʼmuriyatlaridan qabul qilingan (tushgan) REV radiochastota biriktirishlari, shuningdek XEI axborot sirkulyarlarida koʻrsatilgan, Oʻzbekiston Respublikasining amaldagi va rejalashtirilayotgan REV bilan EMMni baholash; e) radiochastota biriktirishlarni muvofiqlashtirish boʻyicha boshqa davlatlarning aloqa maʼmuriyatlari bilan muzokaralarda qatnashish. 10. Radiochastotalar boʻyicha respublika kengashiga (keyingi oʻrinlarda — Kengash) quyidagilar yuklatiladi: a) radiochastota biriktirishlarni xalqaro huquqiy himoya qilish boʻyicha ishlarni tashkil etish; b) Radioaloqa reglamenti, mintaqaviy kelishuvlar va chegaradosh davlatlar bilan ikki tomonlama kelishuvlarda koʻzda tutilgan tartibda Oʻzbekiston Respublikasi REV radiochastota biriktirishlarni xorijiy davlatlar aloqa maʼmuriyatlari bilan xalqaro muvofiqlashtirish va XEIda roʻyxatdan oʻtkazishni amalga oshirish; v) Radioaloqa reglamentida va XEIning boshqa hujjatlarida koʻzda tutilgan tartibda va muddatlarda REV radiochastota biriktirishlari boʻyicha materiallarni XEIga taqdim etishni nazorat qilish; g) radiochastota spektridan foydalanish va rejalashtirish masalalari boʻyicha xalqaro tashkilotlar va XEI bilan oʻzaro aloqa va yozishmalar; d) xalqaro huquqiy tavsifga ega XEI Nizomi va Konvensiyasi hamda boshqa xalqaro hujjatlar boʻyicha Oʻzbekiston Respublikasi majburiyatlariga daxldor masalalarni Oʻzbekiston Respublikasi Tashqi ishlar vazirligi bilan kelishish (masalalarning texnik jihati boʻyicha talab va shartlar belgilanadigan Radioaloqa reglamenti va uni shakllantirishda tuziladigan aktlar bundan mustasno); e) manfaatdor vazirliklar va idoralar vakillari ishtirokida xorijiy davlatlar aloqa maʼmuriyatlari bilan muzokaralar oʻtkazishni rejalashtirish, tashkil etish va radiochastotalardan foydalanish va muvofiqlashtirish boʻyicha shartnomalar tayyorlash, shuningdek, amaldagi shartnomalarda koʻrsatilgan qoidalarning bajarilishini nazoratga olish; j) zarur boʻlganda XEI hujjatlarini, shu jumladan, ularga tegishli axborot sirkulyarlarini RChOga va Kengash aʼzolariga yetkazish. 11. XEIda radiochastota biriktirishlarni xalqaro muvofiqlashtirish, talabnoma berish va roʻyxatdan oʻtkazish ularni huquqiy himoya qilishning asosiy chora-tadbirlaridan biri hisoblanadi. 12. XEIda radiochastota biriktirishlarni xalqaro muvofiqlashtirish, talabnoma berish va roʻyxatdan oʻtkazish boʻyicha ishlar Radioaloqa reglamenti hamda XEI boshqa hujjatlari asosida radioxizmatlar tomonidan radiochastotalarni taqsimlash va foydalanish, ularni xalqaro huquqiy himoya qilish masalalari mazkur Nizom va Kengashning tegishli qarorlariga, shuningdek, radiochastota biriktirishlarni muvofiqlashtirish boʻyicha xorijiy (chegaradosh) davlatlar bilan amaldagi mintaqaviy va ikki tomonlama kelishuvlariga asosan olib borilishi lozim. 13. XEIda radiochastota biriktirishlarni xalqaro muvofiqlashtirish, talabnoma berish va roʻyxatdan oʻtkazish boʻyicha asosiy chora-tadbirlar quyidagilardan iborat: a) radiochastota biriktirishlarni muvofiqlashtirish boʻyicha ishlarni tayyorlash va amalga oshirish; b) elektromagnit moslashuv shartlarini belgilovchi Radioaloqa reglamenti talablarini, amaldagi va rejalashtirilayotgan mahalliy va xalqaro yoʻldoshli tizimlar toʻgʻrisidagi maʼlumotlarni hisobga olingan REVning radiochastota polosalari va orbital holatlarini ajratish bosqichidagi tanlov; v) Oʻzbekiston Respublikasi REV radiochastota biriktirishlari boʻyicha XEIga talabnoma berish va roʻyxatdan oʻtkazish. 14. Quyidagi rejalashtirilayotgan chastota biriktirishlarining xalqaro muvofiqlashtirilishi majburiydir: a) Radioaloqa reglamentining Chastotalar taqsimlash jadvali izohiga yoki Oʻzbekiston Respublikasi va unga chegaradosh davlatlarning aloqa maʼmuriyatlari oʻrtasida imzolangan radiochastota biriktirishlarni muvofiqlashtirishning texnik asoslari boʻyicha amaldagi hukumatlararo kelishuvga kiritilgan muvofiqlashtirilishi lozim boʻlgan stansiyalar; b) muvofiqlashtirish zonasi xorijiy davlatlar hududini oʻz ichiga olgan va/yoki xorijiy davlatlarning yoʻldosh va boshqa xizmat koʻrsatuvchi stansiyalariga qarama-qarshi yoʻnalishda uzatish tashkil etilgan yoʻldoshli aloqa xizmatlari stansiyalari; v) muvofiqlashtirish zonalari respublika hududi chegaralaridan tashqariga chiquvchi xalqaro radioaloqani, shuningdek, toʻgʻridan-toʻgʻri koʻrinishdagi radiorele liniyalari va troposfera aloqasini taʼminlovchi turgʻun xizmat stansiyalari; g) uzun, oʻrta va qisqa toʻlqinlar diapazonida radioeshittirish xizmatining Radioaloqa reglamenti tomonidan ajratilgan radiochastota polosalaridagi radioeshittirish xizmati stansiyalari; d) muvofiqlashtirish masofalaridan tashqarida Oʻzbekiston Respublikasining chegaradosh hududda joylashgan ultraqisqa toʻlqinlar diapazonidagi radioeshittirish xizmati stansiyalari; e) dengizdagi koʻchma xizmat stansiyalari; j) radioaniqlash, radionavigatsion va radiolokatsion xizmatlar stansiyalari; z) koʻchma havo xizmati stansiyalari; i) yordamchi meteorologiya radioxizmat va meteorologiya yoʻldosh xizmat stansiyalari. 15. REVning quyidagi radiochastota biriktirishlari uchun XEIga talabnoma berilishi va roʻyxatdan oʻtkazilishi lozim: a) agar ushbu biriktirishdan foydalanish boshqa maʼmuriyat xizmatiga zararli xalaqitlarni keltirib chiqarsa; b) agar ushbu biriktirishlar xalqaro radioaloqa xizmatlarida foydalanilishi kerak boʻlsa; v) agar ushbu biriktirishlar radiochastota spektridan foydalanuvchining talabnomasi oldindan berilishi nazarda tutilmagan, radiochastotalarni ajratish yoki biriktirish qaysidir butunjahon yoki mintaqaviy rejasiga tegishli boʻlsa; g) agar ushbu biriktirishlar uchun mazkur Nizomning 14-bandiga asosan muvofiqlashtirish talab qilinsa yoki agar bunday muvofiqlashtirishga kiritilgan boʻlsa; d) agar bunday biriktirishlar uchun xalqaro tan olinish maqsadga muvofiq boʻlsa; e) agar ushbu biriktirishlardan foydalanish radiochastotalarning taqsimlashni xalqaro jadvaliga mos kelmasa va aloqa maʼmuriyati faqat maʼlumot uchun XEIda roʻyxatdan oʻtkazishni istasa. 16. Mazkur Nizomning 14-bandidan farqli boʻlgan radioxizmatlardagi REVning radiochastota biriktirishlarining XEIda roʻyxatdan oʻtkazilishi zarurligini mazkur Nizom talablarini hisobga olgan holda ushbu REVga buyurtma beruvchi va ulardan foydalanuvchi radiochastota spektridan foydalanuvchilar belgilaydi. 17. Hukumat tomonidan foydalaniladigan REVning radiochastota biriktirishlarini XEIda muvofiqlashtirish va roʻyxatdan oʻtkazish zaruriyati tegishli radiochastota organlari — Oʻzbekiston Respublikasi Mudofaa vazirligi yoki Oʻzbekiston Respublikasi Davlat xavfsizlik xizmati tomonidan belgilanadi. 18. Radiochastota biriktirishlarni xalqaro muvofiqlashtirish boʻyicha ishlar Kengash tomonidan Radiochastota organlari bilan hamkorlikda amalga oshiriladi. 19. XEIda Oʻzbekiston Respublikasining REV radiochastota biriktirishlarini muvofiqlashtirish va roʻyxatdan oʻtkazish uchun zarur materiallar ushbu Nizomga muvofiq tayyorlanadi. 20. Materiallarda matbuotda ochiq-oydin nashr qilish taqiqlangan maʼlumotlar boʻlmasligi kerak. Yerusti stansiyalarining koordinatalari belgilangan talablarga muvofiq koʻrsatilishi zarur. Ushbu talablarni bajarishda javobgarlik XEIda radiochastota biriktirishlarni muvofiqlashtirish va roʻyxatdan oʻtkazish boʻyicha ishlar olib borishda materiallarni taqdim etuvchi radiochastota spektridan foydalanuvchilari zimmasiga yuklatiladi. 21. Materiallar REVga talabnoma beruvchi radiochastota spektridan foydalanuvchilari tomonidan tayyorlanadi. Zarur hollarda ushbu materiallarni tayyorlashda roʻyxatdan oʻtuvchi REVni ishlab chiqaruvchi tashkilotlar yoki loyihalash tashkilotlarini talabnoma beruvchi oʻz hisobidan jalb qilishi mumkin. 22. Radiochastota spektridan foydalanuvchilari tomonidan tayyorlangan materiallar tegishli radiochastota organiga koʻrib chiqish uchun yuboriladi. 23. RChO olingan materiallarning radiochastota biriktirishlarini belgilashda asosiy amal qilinuvchi hujjatlarga muvofiqligini koʻrib chiqadi, EMM tahlilini oʻtkazadi va boshqa radiochastota organlari bilan kelishadi. Ijobiy qaror qabul qilinganda Radioaloqa reglamentida koʻzda tutilgan shakl boʻyicha xorijiy davlatlarning aloqa maʼmuriyatlari va XEIga yuborish uchun Kengashga tegishli hujjatlar va materiallar tayyorlaydi. 24. Kosmik stansiyalar tizimlarining radiochastota biriktirishlarini xalqaro muvofiqlashtirish va roʻyxatdan oʻtkazish boʻyicha ishlarni olib borish uchun zarur materiallar kosmik tizimlarni ishlab chiquvchi tashkilotlar tomonidan buyurtma beruvchi vazirliklar va idoralar bilan hamkorlikda tayyorlanadi. 25. Agar kosmik tizimlar bir nechta vazirlik va idora manfaatlari boʻyicha rejalashtirilgan boʻlsa, koʻrsatilgan materiallar ushbu tizimning bosh ishlab chiqaruvchisi tomonidan buyurtmachi bilan hamkorlikda ushbu tizimda ishlash uchun moʻljallangan Yer stansiyalarini ishlab chiquvchi vazirlik va idoralar, shuningdek, boshqa manfaatdor tashkilotlar ishtirokida tayyorlanadi. 26. Xorijiy davlatlar aloqa maʼmuriyatlaridan eʼtirozlar tushganda RChO ularni tegishli vazirlik, idoraga ishlab chiquvchi va foydalanuvchi tashkilotlar bilan hamkorlikda ushbu eʼtirozlarni koʻrib chiqish uchun yuboradi va ushbu eʼtirozlarni hisobga olgan holda radiochastota biriktirishlarning texnik tavsiflarini taklif qilinayotgan oʻzgarishlar boʻyicha boshqa radiochastota organlari bilan kelishilgandan keyin qayta muvofiqlashtirish uchun zarur materiallarni tayyorlaydi. 27. Xorijiy davlatlar aloqa maʼmuriyatlariga javob berish uchun Oʻzbekiston Respublikasi Mudofaa vazirligi va Oʻzbekiston Respublikasi Davlat xavfsizlik xizmati tomonidan tayyorlangan takliflar boshqa vazirlik va idoralarga, agar ularning manfaatlariga taʼsir qilmasa, kelishish uchun yuborilmaydi. 28. Xorijiy davlatlarning aloqa maʼmuriyatlari bilan belgilangan tartibda olib borilayotgan yozishmalar REVning radiochastota biriktirishlarini muvofiqlashtirishga olib kelmasa, manfaatdor vazirliklar va idoralarning takliflariga binoan Oʻzbekiston va xorijiy davlatlar aloqa maʼmuriyatlari oʻrtasida ikki tomonlama yoki koʻp tomonlama muzokaralar oʻtkaziladi. 29. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar”.